Odbery krvi budú preplácané, VšZP a Medirex sa dohodli

BRATISLAVA. Spoločnosti Medirex a Medicyt, ktoré zabezpečujú laboratórnu diagnostiku, sa dohodli na zmluvných podmienkach a uzatvorení novej zmluvy so Všeobecnou zdravotnou poisťovňou (VšZP). V utorok poobede to oznámil najskôr Medirex a potom VšZP. Obidvom spoločnostiam skončila zmluva k 31. máju. Dohodli sa však na trojmesačnom prechodnom období, počas ktorého budú vzniknutý problém riešiť ďalej. Na utorkovej tlačovej konferencii o tom informoval predseda predstavenstva spoločnosti Medirex Jozef Gavlas. "Zatiaľ sme problém odložili o tri mesiace, dokedy platí cenový dodatok, aj keď zmluvu sme uzatvorili na celý rok, ako je to stanovené," priblížil Gavlas. Ako tvrdí, nežiadajú zvýšenie ceny. Chcú dosiahnuť len preplácanie výkonov, ktoré reálne urobili a z cenníka, ktorý je daný VšZP. Obdobnú situáciu riešia naprieč všetkými poisťovňami. V systéme je podľa Gavlasa problém vo financovaní a nedostatkom peňazí. "Jednoznačným riešením bude len dofinancovanie celého systému," skonštatoval. Na zmluve sa VšZP a Medirex nevedeli dohodnúť preto, že štátna poisťovňa nebola ochotná akceptovať zvýšené platby za diagnostiku od Medirexu. Poistenci VšZP si tak museli platiť napríklad za odber krvi alebo ju lekári týmto pacientom neurobili. Platba za odber krvi je podľa lekárky Daniely Geljenovej najmenej 20 eur.


Čechov čaká lacnejšie euro

Česká banka ukončí devízové intervencie.

PRAHA. Česi sa zrejme už čoskoro dočkajú lacnejšieho eura. Podľa expertov sú českí centrálni bankári odhodlaní brániť posilneniu koruny pod 27 CZK/EUR už len týždeň. Všetko naznačuje tomu, že Česká národná banka (ČNB) je pripravená ukončiť intervencie a pustiť korunu, čo najskôr to pôjde. Teda už začiatkom apríla. "Po ukončení kurzového záväzku sa dá očakávať kolísanie kurzu, postupne však bude koruna posilňovať a ku koncu roka by sa jej kurz mohol pohybovať medzi 25,5 až 26 CZK/EUR," uviedol hlavný ekonóm ING Jakub Seidler. Podobný názor majú aj ďalší experti. V zmenárňach sa posilnenie koruny prejaví zrejme rýchlo, na zlacnenie tovaru z dovozu či na nižšie ceny pohonných hmôt si však Česi budú musieť počkať. Možno až do budúceho roka. "Zmizne kurzová stabilita, ľudia budú musieť pozornejšie sledovať, aký kurz na trhu práve je, a nakupovať v dňoch, kedy je euro lacnejšie," uviedol analytik Komerční banky Marek Dřímal. Všeobecne však zrejme bude platiť, že do zmenárne sa oplatí zájsť až tesne pred odchodom na dovolenku. Väčšina expertov čaká, že koruna bude po konci intervencií dlhodobo posilňovať, pretože českej ekonomike sa darí. Tento trend však môžu narušovať špekulanti, ktorí v poslednej dobe nakúpili koruny vo veľkom objeme. Až sa ich budú chcieť zbaviť, bude to kurz oslabovať.


Ankara požiadala Švédsko o zadržanie kurdského vodcu

Turecko spája Muslima s dvomi bombovými útokmi, pri ktorých v tureckom hlavnom meste zahynuli desiatky ľudí.

ANKARA, ŠTOKHOLM. Turecko požiadalo švédske úrady o zadržanie bývalého sýrskeho kurdského vodcu Sáliha Muslima. Ide už o tretí pokus Ankary primať európsky štát k zatknutiu a následnému vydaniu tohto kurdského lídra za týždeň. S odvolaním sa na turecké médiá o tom vo štvrtok informovala agentúra Reuters. Podľa anonymného švédskeho zdroja sa Muslim nachádzal v Štokholme. Z krajiny však už odišiel. Švédske ministerstvo zahraničných vecí v tejto súvislosti uviedlo, že nemôže komentovať to, kde sa kurdský vodca nachádza. Muslima koncom februára nakrátko zadržali v Prahe, kde sa zúčastňoval na medzinárodnej konferencii o Blízkom východe. Turecko české úrady následne požiadalo o Muslimovo vydanie. Na základe rozhodnutia súdu ho však prepustili. Ankara o zatknutie Muslima žiadala aj Nemecko. Turecko spája Muslima s dvomi bombovými útokmi, pri ktorých v Ankare zahynuli desiatky ľudí. Muslim však odmieta, že by mal na útoku akýkoľvek podiel. Začiatkom februára Ankara zaradila bývalého vodcu sýrskej kurdskej Strany demokratickej jednoty (PYD) na svoj zoznam najhľadanejších osôb a za jeho dolapenie vypísalo odmenu štyri milióny tureckých lír (takmer 859-tisíc eur). PYD je poprednou kurdskou politickou silou na severe Sýrie. Sálih Muslim si v nej zachováva veľký vplyv, aj keď vlani zo svojej funkcie v strane odstúpil. Ankara považuje PYD za odnož zakázanej Strany kurdských pracujúcich (PKK), ktorá vedie v juhovýchodnom Turecku už viac ako 30 rokov ozbrojený boj za autonómny Kurdistan. Za teroristickú organizáciu považujú PKK okrem Turecka aj EÚ a USA.


Metelka má z Ria ďalšie zlato. Kuril sa o zisku bronzu dozvedel až od novinárov

Slovensko získalo v jednej disciplíne až dve medaily.

1. Jozef METELKA (SR) 37:52,84 min, 2. Kyle Bridgwood (Aus.) +0:30, 3. Patrik KURIL (SR) +1:14, 4. Diego Duenaz Gomez (Kol.) +1:50, 5. Jeffrey Scott Martin (USA) +1:51, 6. Carol-Eduard Novak (Rum.) +2:09 RIO DE JANEIRO. Galapredstavením Jozefa Metelku bola stredajšia časovka v kategórii C4 na paralympijských hrách v Riu de Janeiro. Slovenský reprezentant si na 30 km dlhej trati s rovinovým profilom nedoprial ani chvíľku na vydýchnutie. Skvelým spôsobom zvíťazil s vyše polminútovým náskokom pred Austrálčanom Kylom Bridgewoodom a pridal do svojej zbierky z Ria tretiu medailu, z toho druhú zlatú. Slovenský deň na ceste v Pontale vyšperkoval tretím miestom Patrik Kuril. "Ešte mi to nedochádza, ani neviem, čo presne cítim. Asi to bude tým teplom a únavou. Som vyčerpaný, ale na trati to išlo dobre. Takáto udalosť sa musí ísť naplno, na konci to už bolo na zotrvačnosť," konštatoval v cieli Jozef Metelka. Slovenských novinárov zaujímalo, čo vraví na tretí medailový prírastok z Ria. "Dve zlaté a jedna strieborná? Znie to celkom dobre, myslím si, že sa nemôžem sťažovať. S trénerom sme tvrdo pracovali. Očakávali sme, že by to mohlo vyjsť na medailu, ale zlato je super," vyhŕkol zo seba čerstvo 30-ročný cyklistický obojživelník, ktorý prvé dva cenné kovy v Riu vybojoval na dráhe. K veľkému teplu na trati paralympijských pretekov poznamenal: "Ťažko opísať, ako som sa cítil v cieli, hrešiť asi nemôžem... V minulosti na majstrovstvách sveta v Mexiku som však zažil aj horšie chvíle, keď ma ležiaceho museli chladiť ľadom. Teraz to až také nebolo." Tridsaťšesťročný Kuril sa pochválil, že v Riu to bola jeho najrýchlejšia časovka v živote. Bronzová medaila na trati, ktorá bola totálnou rovinou, je pre neho odmenou aj prekvapením. "Som šťastný, možno už tento svoj tieň nikdy neprekročím. Čistá rovina je pre ťažkých vysokovýkonných cyklistov, ja som vrchár a teda ľahký pretekár. Nedokážem vyvinúť také watty na kilogram hmotnosti ako je to u väčších cyklistov. Vedel som, že idem takticky dobre. V cieli mi však nikto nič nepovedal. Informáciu o bronzovej medaile mám až od vás, novinárov," vravel v cieli šťastný Kuril. Na otázku, aká bola tá správa taktika, s humorným podtónom odpovedal: "Začať naplno a postupne zrýchľovať. Najmä treba ísť s rozumom, keď mi trať nevyhovuje. Trochu si vyčítam iba to, že som sa v závere trochu stresoval. Teším sa maximálne." Na bývalého triatlonistu Kurila čaká v Riu de Janeiro ešte jedno vystúpenie, diametrálne odlišné v porovnaní s časovkou. Aspoň tak označil cestné preteky, ktoré odjazdia v sobotu 17. septembra. "Bude to o niečom inom ako časovka, tam musí byť človek všestranný. Kategórie postihnutia sú spojené, víťaz bude preto najlepší na svete. Trať bude tentoraz trochu aj moja parketa. Uvídíme, no medaila by bola fantastická," rozlúčil sa Kuril.


Grécky ostrov Kos: Pláže, tyrkysové more a Hippokrates

Praktický sprievodca ostrovom Kos a jeho zaujímavou zmesou turistických lákadiel.

Na ostrov Kos môžete pricestovať dvomi spôsobmi. Najjednoduchšie je priletieť na medzinárodné letistko Hippocrates, ktoré sa nachádza 27 km od hlavného mesta ostrova. Lieta sa z Bratislavy, Košíc aj Viedne a let trvá približne 2 hodiny. Menej ako 5 minút chôdze od letiska nájdete Carrefour supermarket s ponukou lacného a rýchleho občerstvenia. Autobusová doprava z letiska do mesta Kos trvá asi hodinu a stojí do 4€. Taxíkom zaplatíte minimálne 15 € Ďalšia možnosť dopravy na ostrov Kos je trajektová preprava do hlavného prístavu v meste Kos. Denné trajektové linky premávajú z okolitých ostrovov. Zo vzdialenejších prístavov premávajú linky niekoľkokrát týždenne. Trajektom sa na Kos dopravíte aj z Tureckého pobrežia, ktoré je vzdialené iba približne 4 km. Trajekty plávajú do miest Bodrum a Datca a lístok stojí približne 30€ na osobu. Za prepravu auta zaplatíte asi 100 €. Na ostrove funguje vynikajúca turistická infraštruktúra s bohatou ponukou organizovaných aj individuálnych fakultatívnych výletov. Keď však chcete preskúmať Kos bez obmedzení, môžete si prenajať auto.  Za deň prenájmu počítajte približne 100 € vrátane všetkých poplatkov. Ceny sa líšia v závislosti od druhu vozidla a jeho miesta vyzdvihnutia a odovzdania. Prenájom auta vybavíte aj priamo vo svojom hoteli. Veľmi populárna je na ostrove Kos cykloturistika. Ostrov je relatívne plochý s množstvom dobre značených cyklotrás. Prenájom bicykla na jeden deň stojí od 5 €. Na ostrove Kos prevládajú dve hlavné ročné obdobia, zima a leto. Teplá letná sezóna trvá od apríla do októbra, kedy priemerná denná teplota je viac ako 20 °C. Najteplejšie dni bývajú s teplotami okolo 29 °C. Teplota mora sa výraznejšie začína zvyšovať v máji, kedy má takmer 20 °C. More je najteplejšie v mesiacoch júl, august, september a dosahuje 24 - 25 °C. Ostrov Kos má pobrežie dlhé niečo cez 100 km, ktoré je lemované najkrajšími plážami Dodekanézskych ostrovov. Väčšina z nich má dobrý prístup a množstvo kvalitných služieb. Azda najnavštevovanejšou plážou ostrova je piesočná pláž Nomikou-Barbagianni, ktorá začína v hlavnom meste Kos a tiahne sa do okolia. Je lemovaná reštauráciami a barmi. Okrem slnečníkov a ležadiel tu nájdete množstvo centier vodných športov. Medzi obľúbené piesočné pláže s barmi a hudbou sa radia aj Zourouni a Milos. Perfektné vlny očakávajte na plážach Lambi, Limnionas a Tigaki. Naopak Karnagio pláž je pokojná a tichá. Má jemný piesok a plytké more. Jednou z najviac fotografovaných pláží ostrova je Agios Stefanos s malým ostrovom a ruinami priamo v strede zálivu. Nájdete ju 3 km severovýchodne od dedinky Kefalos. Za najtichšiu a najviac izolovanú pláž ostrova sa považuje Cavo Paradiso na južnom cípe ostrova. Ostrov Kos je rodiskom Hippokrata, otca modernej medicíny. Každoročne sa tu koná festival Hippocratia, počas ktorého sa recituje Hippokratova prísaha. Festival predstavuje celý rad podujatí po celom ostrove. K najvýznamnejším patrí napríklad kladenie venca mládeže na oltár Apollo. Festivalové podujatia prebiehajú od začiatku júna do konca októbra. Centrom festivalu je Asklepion, historický monument, kde Herodicus šíril Hippokratove učenie. Miesto je vzdialené z mesta Kos asi 5 km. Dopravíte sa tam turistickým vlakom z prístavu. Cena cestovného lístka je 5 € a cena vstupenky je 4€ na osobu. V meste Kos na Asklipiou Platani môžete navštíviť Hippokratove múzeum, ktoré je verejnosti otvorené denne od 10,00 hodiny. V centre mesta sa hrdo týči 500 ročný strom platanu. Podľa miestnej povery je to platan, pod ktorým údajne Hippokrates učil. Starý strom s obvodom neuveriteľných 12 metrov je však považovaný za najväčší v Európe a je ochraňovaný a podporovaný špeciálnym lešením. Atrakciou ostrova je samotné hlavné mesto Kos. Je plné rôznych ruín a archeologických lokalít z gréckych a rímskych čias. Samotná prechádzka mestom je skutočným zážitkom v tieni dlhej histórie. Najvýznamnejšou pamiatkou mesta je impozantný zámok rytierov svätého Jána, ktorý stojí na východnej strane prístavu. Vstupné do zámku je 3 € na osobu. Na známom námestí Eleftherias nájdete významné Archeologické múzeum. Hlavná ulica je lemovaná množstvom reštaurácií a kaviarní, ktoré dodávajú mestu jeho typickú atmosféru. Blízko pobrežia v Kos sa nachádza hrad Neratzia. Je najzachovalejším stredovekým hradom na ostrove. Zachovali sa 4 mohutné veže, dvojité opevnenie aj široká priekopa. Pre verejnosť je prístupný denne od 8. do 20. hodiny a vstupné je 2 - 4 €. Asi 10 km severovýchodne od mesta Kos, na pobreží môžete navštíviť ďalšiu atrakciu ostrova. Pláž Therma je dobre známa pre termálny prameň, ktorý vyviera a preteká priamo do mora. Na okraji pláže je vybudovaný kamenný bazén, ktorý čiastočne teplú vodu zachytáva a ponúka možnosť jedinečného kúpania. Prameň teplý 40 - 50 °C je bohatý na draslík, sodík, horčík, vápnik, síru a chlór. Na pláž premáva linka autobusu č. 5 priamo z prístavu v meste Kos. Cena lístka je 2 € priamo u šoféra alebo 1,50 € v predpredaji. Neďaleko dedinky Kefalos možno objaviť ruiny starovekého hradu. Je zaujímavý svojou stavbou, keďže bol postavený z malých kamienkov a vo vnútri bolo umiestnených množstvo vodných nádrží. Z hradného kopčeka je krásny panoramatický výhľad na zátoku. Zachovaný tradičný mlyn možno vidieť neďaleko dedinky Antimachia, asi 22 km od mesta Kos. V obci je otvorené aj miestne ľudové múzeum. Zaujímavú archeologickú pamiatku nájdete v obci Harmyl, neďaleko Pyli. Asi 300 m od hlavného námestia sa nachádza staroveký hrob kráľa Harmylosa, vládcu ostrova. Významné archeologické lokality nájdete v okolí Pyli alebo Kardamena. Ak plánujete svoju dovolenku na ostrove Kos, odporúčame vyskúšať hotel Labranda Marine Aquapark Resort 4* v centre letoviska Tigaki. Tigaki je od hlavného mesta Kos vzdialené iba 6 km. Nájdete tu dlhú piesočnú pláž s pozvoľným vstupom do mora a výbornými možnosťami vodných športov. Pokojné prostredie s rodinnou atmosférou ponúka napríklad hotel Pyli Bay & Garden 3*. Nachádza sa na okraji letoviska Marmari, do centra je to prechádzka na 5 minút. Hlavné mesto Kos je vzdialené asi 14 km. Hotel má krásnu udržiavanú záhradu a piesočná pláž je vzdialená 280 metrov.


Francúzska polícia zatkla muža, ktorý sa pokúsil pred mešitou vraziť autom do ľudí

PARÍŽ. Francúzska polícia zatkla muža, ktorý sa pokúsil vraziť autom do ľudí pred mešitou. Pri incidente sa nikto nezranil. Informáciu priniesla agentúra Reuters. Na predmestí Paríža vo štvrtok zatkli muža, ktorý sa pokúsil nabehnúť autom do davu pred mešitou. Pri incidente nebol nikto zranený. Podľa polície je motív útočníka nejasný. Incident sa odohral pred moslimským svätostánkom na parížskom predmestí Créteil. Páchateľovi sa nepodarilo do nikoho naraziť. Zabránili mu v tom bariéry pred mešitou. Francúzsky denník Le Parisien napísal, že sa vodič priznal k úmyslu pomstiť útoky samozvaného Islamského štátu, ktorého sympatizanti v minulosti v Paríži zabili desiatky ľudí. Túto informáciu ale úrady nepotvrdili.


Minister Kaliňák vyvoláva napätie. Takýto stav je podľa Kisku neudržateľný

Kiska povedal, že verejnosť je nespokojná s postihovaním korupcie na Slovensku.

BRATISLAVA. Zotrvávanie Roberta Kaliňáka vo funkcii ministra vnútra a neriešenie korupcie spôsobuje obrovské napätie v spoločnosti a takýto stav je dlhodobo neudržateľný. V diskusnej relácii RTVS O päť minút 12 to vyhlásil prezident Andrej Kiska. Kiska povedal, že podľa jeho poznatkov je verejnosť výrazne nespokojná s tým, ako boli vyvodené dôsledky v kauze Bašternák i celkovo s postihovaním korupcie na Slovensku. "Nerozumiem tomu. Na jednej strane máme výrazne nespokojnú verejnosť, máme nepokojných politikov, dokonca z vládnej koalície, máme nespokojného prezidenta a na druhej strane máme spokojného ministra, spokojných ľudí okolo neho, ktorí tvrdia, že pomaly korupcia neexistuje, všetko sa vyšetruje. Tak silný kontrast je dlhodobo neudržateľný," vyhlásil v odpovedi na otázku, či by mal Kaliňák odstúpiť. Takýto kontrast podľa hlavy štátu vyvoláva "obrovské pnutie v našej krajine". "Podľa môjho názoru sa veci nepohnú, pokiaľ máme spokojného ministra a nespokojnú verejnosť. Pokiaľ si neuvedomíme, čo sa tam deje, bude to neudržateľné," zdôraznil. Slovensko sa nemôže tváriť, že nemá korupciu, keď pri jej postihovaní nemá výsledky, upozornil Kiska. "Na druhej strane sa nemôžeme tváriť, že nám tie veci fungujú. To je to najhoršie, čo môže byť, nepriznať si, že niečo zlyháva, pretože ak si to nepriznáme, tak potom tu nie je snaha o nápravu," zdôraznil. V súvislosti s kauzou podozrení z predraženého slovenského predsedníctva v Rade EÚ ministerstvom zahraničných vecí je podľa Kisku dôležité, aby sa vo veľmi rýchlom čase prešetrili. "Aby sa to čím skôr vyriešilo, pretože si viem predstaviť aj tú náladu na ministerstve zahraničných vecí, že je veľmi zlá, takisto nálada verejnosti je veľmi zlá. My potrebujeme vedieť, kde je pravda," apeloval. Deklaráciu iniciovanú premiérom Robertom Ficom, ktorou parlament odsúdil Mečiarove amnestie, považuje Kiska za nedostatočnú. Podľa hlavy štátu iba prehĺbila bolesť ľudí, ktorým bolo v minulosti spôsobené príkorie. "Deklarácia nie je spravodlivosť, a keď došlo k tak ťažkému zásahu, že štát zorganizoval únos prezidentovho syna, tak ja si myslím, že skutočne by sa mala nájsť politická vôľa a vyriešiť to. Ústavným zákonom zrušiť Mečiarove amnestie a dať spravodlivosti na vrch," uviedol. Prezident odmietol iniciatívu predsedu parlamentu Andreja Danka, ktorý ho vyzval, aby všetci traja, aj spolu s premiérom Ficom, podali v tejto veci podnet na Ústavný súd. "Parlament, jediný parlament má právo presadiť ústavný zákon dvojtretinovou väčšinou. Na Ústavný súd sa nedá obracať s hypotetickou otázkou," reagoval. Kiska si nemyslí, že by zrušenie amnestií mohlo spôsobiť právny chaos, ako to tvrdia kritici. "Určite to nie jednoduché. Ale už z toho, že sa zákon posunul do druhého čítania vidieť, že tam tá politická vôľa je," podotkol. "A keď to už nadpolovičná väčšina parlamentu vníma takto, že je to riešiteľné, tak je len otázka ostaných politických strán, či si to zoberú a budú chcieť tento problém vyriešiť," doplnil prezident. Národná rada schválila 88 hlasmi text deklarácie, ktorý odsúdil akt zavlečenia občana SR do cudziny dňa 31. augusta 1995. Podľa deklarácie bol nielen hrubým zásahom do ľudských práv a základných slobôd, ale aj činom poškodzujúcim dobré meno SR. Do druhého čítania sa zároveň 78 hlasmi dostal opozičný ústavný návrh na zrušenie Mečiarových amnestií. Prezident Andrej Kiska sa na všetkých poslancov obrátil v súvislosti s nedávnym úmrtím Michala Kováča. Apeloval na nich, aby niečo urobili s dôsledkami hanebných činov, ako je zavlečenie prezidentovho syna a vražda Róberta Remiáša. Podľa premiéra Roberta Fica ani podľa predsedu parlamentu Andreja Danka amnestie nie je možné zrušiť z právneho hľadiska. Na margo kritiky predsedu parlamentu Andreja Danka, že veto novely rokovacieho poriadku je odvetou za neponúknutie nových kandidátov na ústavných sudcov Kiska uviedol, že je to len pokus o odklon diskusie od tejto témy. Potvrdil, že sa v tejto otázke obráti na Benátsku komisiu. "Toto podanie aj podávam a v týchto dňoch sa dokončuje preklad do anglického jazyka. Som pripravený plne akceptovať názor a rozhodnutie Benátskej komisie," prisľúbil. Kiska priznal, že tak trochu očakával, že slovenskí žiaci si pohoršia v medzinárodných testoch PISA. Kritizoval, že učitelia sú nútení vyžadovať od detí osvojenie si obrovského množstva encyklopedických vedomostí namiesto toho, aby sa mohli sústrediť na to, čo naozaj potrebujú. V tejto súvislosti vyzval vládu a ministra školstva Petra Plavčana (nominant SNS), aby čo najskôr schválila pripravovanú reformu školstva.


Španieli zdolali Argentínu o dvadsať bodov a stali sa majstrami sveta

BRATISLAVA. Basketbalisti Španielska získali zlaté medaily na majstrovstvách sveta v Číne. V nedeľňajšom zápase o titul zdolali v Pekingu Argentínčanov presvedčivo 95:75. Zverenci Sergia Scariola v priebehu celého finálového stretnutia kontrolovali hru a vybojovali pre krajinu z juhu Európy historicky druhú víťaznú trofej z pôdy svetových šampionátov. V dueli o tretie miesto uspeli Francúzi, ktorí zvíťazili nad Austrálčanmi 67:59, hoci v tretej štvrtine prehrávali až o pätnásť bodov. Španieli začali finálový súboj šnúrou siedmich získaných bodov v rade a krátko potom viedli už 14:2. Argentínčania sa v jednom momente síce dotiahli na rozdiel jediného bodu, no to bolo z ich strany všetko. V útoku sa nemohli spoľahnúť na skúseného kapitána Luisa Scolu a ich manko postupom času narástlo cez 20 bodov. Španieli si komfortný náskok v záverečnej štvrtine postrážili a v posledných sekundách stretnutia už predčasne oslavovali. Zaujímavosťou je, že španielski basketbalisti získali na MS iba druhý cenný kov, ale rovnako ako v roku 2006 si vybojovali zlato. Vtedy taktiež uspeli na ázijských palubovkách, vo finále si poradili s Grékmi 70:47 v japonskej Saitame. V historickej medailovej bilancii preto poskočili na piate miesto. Šiesta zostala Argentína, ktorá nedokázala nadviazať na titul z roku 1950. Vo finále sa predstavila po 17 rokoch, v americkom Indianapolise v roku 2002 podľahla Juhoslávii 77:84 po predĺžení. MS v basketbale 2019 v Číne - Finále Najviac bodov: Deck 24, Laprovittola 17, Campazzo 11 - Llull 15, Gasol 14, W. Hernangómez, J. Hernangómez a R. Fernández po 11


Matečná: V slovenských bitúnkoch kontroluje veterinár porážky aj mäso

Pri porážaní v Poľskej republike podľa Matečnej nemajú veterinárneho lekára a autority.

IVACHNOVÁ, BRATISLAVA. Výkon kontrol v slovenských bitúnkoch a u producentov je na vysokej úrovni, preto u nás nemôže nastať podobná situácia ako v Poľsku. Na štvrtkovom brífingu v Ivachnovej to povedala šéfka agrorezortu Gabriela Matečná (SNS). Zároveň apelovala na spotrebiteľov, aby jedli slovenské mäso a potraviny, pretože pri nich dokážu zabezpečiť kontrolu "od poľa a maštale až na stôl". "Nie je možné, že pri porážaní v Poľskej republike nemajú prítomnosť veterinárneho lekára a autority, na rozdiel od Slovenska, kde máme pri porážkach 24 hodín veterinárneho lekára. Ten jednak kontroluje zvieratá, ktoré sú dovezené na porážanie a kontroluje aj mäso," povedala s tým, že sa tak zabezpečuje ochrana zvierat počas usmrcovania, ako aj kvalitné a zdraviu neškodné mäso pre spotrebiteľov. Generálny riaditeľ sekcie potravinárstva a obchodu Ministerstva pôdohospodárstva a rozvoja vidieka (MPRV) SR Milan Lapšanský uviedol, že na Slovensku sa produkuje 27-tisíc ton kvalitného hovädzieho mäsa. Ďalších 12-tisíc ton sa dováža z krajín ako Nemecko, Česko, Poľsko, Holandsko a Írsko. "Upozorňujeme na to, že spotrebiteľ by si mal všímať, aké potraviny konzumuje, lebo toto je opakujúci sa problém a niekde v Poľsku je vážna chyba," priblížil. Rizikom sú podľa Lapšanského najmä pohraničné oblasti s Poľskom a rôzne neschválené prevádzky, ako aj predaj z dodávok a na trhoch. "Od chorého zvieraťa neočakávajte zdravé mäso. Aktuálne nevieme, o aké ochorenia u predmetných zvierat išlo, a preto nemôžeme vylúčiť ohrozenie zdravia konzumenta takéhoto mäsa. Vyzývam všetkých konzumentov hovädzieho mäsa, aby sa zaujímali o jeho pôvod, nielen pri kúpe v obchode, ale na všetkých miestach, tiež v reštauráciách a aby radšej siahli po overenom, zdravom a bezpečnom slovenskom hovädzom mäse," uviedol. Konzumenta pokazeného mäsa môžu ohroziť choroby ako salmonelóza, pasterelóza, chlamydióza, paratuberkulóza, parazitárne ochorenia, ale tiež obsah rezíduí v mäse po použití antibiotík a hormónov. Ústredný riaditeľ Štátnej veterinárnej a potravinovej správy (ŠVPS) Jozef Bíreš na brífingu v Ivachnovej vo štvrtok informoval, že takmer tristo kilogramov mäsa z rizikového hovädzieho dobytka z Poľska bolo distribuovaných do reštaurácií a škôl na Slovensku. Slovenský agrorezort hneď po zverejnení škandalóznych informácií o poľskej hovädzine spustil cielené kontroly spracovateľských prevádzok a vyslal na cesty potravinových a veterinárnych inšpektorov. Tí kontrolujú vozidlá prepravujúce mäso. Stanovištia veterinárnych inšpektorov na severe Slovenska vo štvrtok v noci kontrolovala aj šéfka Ministerstva pôdohospodárstva a rozvoja vidieka SR Gabriela Matečná (SNS).


Dvom exministrom Vietnamu hrozí trest smrti za korupciu

Za úplatok v prepočte vyšší ako 40-tisíc dolárov, hrozí vo Vietname trest smrti.

HANOJ. Dvoch bývalých vietnamských ministrov obvinili z korupcie a v prípade uznania za vinných im hrozí trest smrti, informovala v utorok agentúra DPA. Nguyen Bac Son, ktorý bol ministrom informácií v rokoch 2011-16, je obvinený z "porušenia predpisov v súvislosti so správou a použitím kapitálu pre verejné investície" a z "prijatia úplatkov", uviedli vietnamské štátne médiá. Rovnakým obvineniam čelí aj exminister Truong Minh Tuan. Ten najskôr pôsobil ako námestník Nguyen Bac Sona a neskôr ho v úrade nahradil. Z funkcie ho odvolali v júli 2018. Nguyen Bac Son sa priznal k prijatiu úplatku vo výške troch miliónov dolárov, zatiaľ čo Truong Minh Tuan nelegálne zinkasoval dvestotisíc dolárov. Oba prípady súviseli so snahou vietnamského štátneho mobilného operátora MobiFone o ovládnutie miestnej televíznej spoločnosti AVG. V rámci vyšetrovania prípadu boli zatknutí aj manažéri oboch firiem. Vietnamský prezident Nguyen Phu Trong, ktorý je zároveň aj generálnym tajomníkom komunistickej strany Vietnamu, v posledných rokoch zaviedol tvrdé zásahy voči korupcii, pripomína DPA. V tejto súvislosti bolo odsúdených už viacero predstaviteľov vietnamských štátnych podnikov. Podľa vietnamských zákonov môže byť na smrť odsúdený každý, koho uznajú za vinného z prijatia úplatkov, ktorých výška dosiahne v prepočte približne 40-tisíc dolárov, uviedla agentúra Reuters.


Brexit možno nebude. Musia ho schváliť poslanci, rozhodol súd

Proces odchodu Britov z Únie nemôže spustiť vláda, vyplýva z najnovšieho verdiktu. Vláda sa proti nemu odvolala.

LONDÝN, BRATISLAVA. Odchod Veľkej Británie z Európskej únie nemôže spustiť vláda na čele s premiérkou Theresou Mayovou. V očakávanom verdikte o tom vo štvrtok rozhodol britský súd. Znamená to, že brexit musia odhlasovať poslanci. Verdikt hovorí, že britská vláda nemôže o tomto sama rozhodnúť. Krajina pritom nemá ústavu a rozhoduje sa na základe precedensov. Británia však zatiaľ nikdy nevystupovala z Európskej únie, preto je toto rozhodnutie dôležité aj do budúcnosti. Vláda sa proti verdiktu odvolala, ďalšie konanie sa začne v decembri, informuje spravodajský portál BBC. "Krajina hlasovala za odchod v referende, ktoré vyhlásil britský parlament. Vláda je odhodlaná rešpektovať výsledok referenda a odvoláme sa," odkázal kabinet prostredníctvom svojho hovorcu. Proces odchodu Britov z EÚ sa automaticky spustí hneď, ako Londýn aktivuje článok 50 Lisabonskej zmluvy. Mayová tak mala v pláne urobiť v marci budúceho roka. Ak sa o využití článku bude naozaj rozhodovať na parlamentnej pôde, môže to znamenať mesiace prekáračiek, ktoré môžu celý odchod oddialiť. Korešpodent BBC Norman Smith však predpokladá, že aj keď väčšina poslancov podporovala kampaň za zotrvanie v Únii, o brexite budú hlasovať v súlade s výsledkom referende. Na vyrokovanie podmienok brexitu, teda budúcich vzťahov s Úniou, by mala jej vláda dva roky. Podľa odborníkov je to však príliš krátky čas. Napríklad obchodnú zmluvu s Kanadou CETA dohadovala Únia sedem rokov. Ak verdikt potvrdí aj najvyšší súd, podľa niektorých analytikov k brexitu vôbec nemusí prísť. Nie je totiž jasné, či sa v britskom parlamente nájde väčšina, ktorá zaň zahlasuje. Mayová tvrdí, že aktivisti, ktorí sa obrátili pre brexit na súd, sa snažia "rozvrátiť demokraciu" v Británii. "Pozícia vlády je, že na aktiváciu článku 50 nepotrebuje súhlas parlamentu," povedal minulý mesiac pre SME šéf britskej diplomatickej služby Simon McDonald. Súd teda kabinet v tomto postoji nepodporil. S podnetom na súd sa obrátili aktivisti na čele s britskou podnikateľkou guayanského pôvodu Ginou Millerovou. Argumentujú tým, že po brexite by prišli o niektoré občianske práva. Tá už vyzvala vládu, aby verdikt prijala a neodvolávala sa. Britská legislatíva v podobných prípadoch nemá jasno, Briti napríklad nemajú ani spísanú ústavu. Čo bude teraz nasledovať, zatiaľ nie je jasné. Ak vláda neuspeje ani s odvolaním, môže sa ešte obrátiť aj na Všeobecný súd EÚ v Luxemburgu, ktorý rozhoduje v otázkach európskej legislatívy. Väčšina britských politikov však nechce, aby v podobne závažnej otázke namiesto nich rozhodovali európske inštitúcie. Odmietnutie "bruselského diktátu" bolo aj jedným z hlavných argumentov zástancov brexitu. Dnes už bývalý líder euroskeptickej strany UKIP Nigel Farrage, ktorý je jedným z hlavných zástancov brexitu, označil verdikt za zradu.


V Trnave ukončili výrobu modelu Citroën C3 Picasso

TRNAVA. Po deviatich rokoch ukončila trnavská automobilka PSA Groupe Slovakia v pondelok 12. júna výrobu svojho modelu Citroën C3 Picasso. Posledné vozidlo z tohto v Trnave vyrábaného modelu si objednal v sivej farbe "gris shark" zákazník z Veľkej Británie. Produkciu Citroën C3 Picasso začal závod v roku 2008. V tom roku vyrobil vyše 1800 tzv. predsériových kusov. V marci roka 2009 v trnavskom výrobnom centre spustili jeho sériovú výrobu. Z vozidla, ktoré bolo po celú dobu svojho života vyrábané výhradne v Trnave, bolo celkovo vyrobených a zákazníkom do celého sveta vyvezených 501.956 vozidiel Citroën C3 Picasso. Informoval o tom hovorca PSA Groupe Slovakia Peter Švec. "Dominantnou destináciou nášho Citroën C3 Picasso boli trhy štátov Európskej únie," uviedol Švec. Tento model si objednávali aj zákazníci v krajinách ako Čile, Alžírsko, Uruguaj, Egypt, Izrael či v štátoch krajín Perzského zálivu. Nasledovníkom tohto modelu bude podľa hovorcu Citroën C3 Aircross Compact SUV, ktorého výroba sa podľa dohody s General Motors presúva do španielskej Zaragozy. Trnavská automobilka PSA Groupe Slovakia zakončila rok 2016 s novým objemovým rekordom 315.050 vyrobených vozidiel. V jubilejnom desiatom roku od spustenia výroby vozidiel v Trnave tak produkcia medziročne vzrástla o 4 %. Aktuálne vytvára okolo 4300 pracovných postov. Začiatkom tohto roka sa rozbehla tzv. štvrtá, víkendová pracovná zmena. Vrátane dodávateľov generuje automobilka na Slovensku okolo 10.000 postov. Celková investícia koncernu na Slovensku už presiahla miliardu eur. V Trnave sa aktuálne vyrába model Peugeot 208 a od septembra 2016 aj plne nový model Citroën C3, ktorý predstavoval industriálnu investíciu vo výške 80 miliónov eur.


Iračanov podozrivých z terorizmu, ktorých zadržali v Prahe, poslali do väzby

To, že sa česká verejnosť dozvedela o zadržaní údajných teroristov od rakúskeho ministra vnútra, nepovažuje ten český minister za pochybenie.

PRAHA. Dvojicu Iračanov podozrivých z napojenia na teroristov, ktorých v stredu zadržali v Prahe, poslal v piatok český súd do vydávajúcej väzby. Súd zároveň rozhodol, že dvojica bude vydaná do Rakúska. Informoval o tom spravodajský server Novinky.cz. Tridsaťročný Ammar Rahím Mahmúd s vydaním do Rakúska súhlasil, preto súd v skrátenom konaní rozhodol, že sa tak stane do desiatich dní. Súd rozhodol rovnako aj v prípade o tri roky mladšej Rijám Šukrí Salí Badríovej. Tá sa k zadržaniu nevyjadrila, Mahmúd podľa svojho právneho zástupcu pred súdom akúkoľvek vinu poprel. Pražský súd však o jeho vine či nevine nerozhodoval, doplnili Novinky.cz. Podľa hovorcu Mestského štátneho zastupiteľstva Aleša Cimbalu mala zadržaná dvojica v pláne priletieť v stredu do Prahy, prenocovať tu a pozrieť sa po pamiatkach, a vo štvrtok letieť ďalej do Rakúska. Cimbala doplnil, že nikto z nich nemá ani nemal väzby na nikoho v ČR. Muža a ženu zadržala polícia v stredu v Prahe po ich prílete na letisko Praha-Ruzyně. Iračania mali údajne tvoriť teroristickú bunku s ďalším mužom z Iraku, ktorý je podozrivý z dvoch teroristických útokov na vysokorýchlostné vlaky v Nemecku, pripomenuli Novinky.cz. Toho zadržala vo Viedni rakúska polícia. Muž sa údajne pokúsil vlani v októbri vykoľajiť vlak na trase Norimberg-Mníchov, o dva mesiace neskôr zase položil betónovej dosky na koľaje blízko Dortmundu. Ani v jednom prípade sa nikomu nič nestalo. O zadržaní všetkých troch podozrivých informoval vo štvrtok rakúsky minister vnútra Herbert Kickl, česká polícia informácie neskôr potvrdila. To, že sa česká verejnosť dozvedela o zadržaní údajných teroristov od rakúskeho ministra vnútra, nepovažuje ten český, Jan Hamáček, za pochybenie. Podľa českého premiéra Andreja Babiša išlo o bežný policajný úkon, nesúvisiaci s národnou bezpečnosťou, dodali Novinky.cz.


Ak chcete sledovať odvetu medzi Slovanom a PAOK, musíte zaplatiť päť eur

Jendrišek pred zápasom

Vittek pred zápasom

Zápas v TV nebude

Reakcia RTVS

Kozák pred zápasom

Ultras PAOK

BRATISLAVA. Odvetný zápas play off Európskej ligy UEFA 2019/2020 medzi PAOK Solún a ŠK Slovan Bratislava verejnoprávna televízia definitívne neodvysiela. Informoval o tom bratislavský klub na svojom oficiálnom webe a Matej Hajko z RTVS. Grécka strana nechcela predať televízne práva a slovenským divákom ponúka prenos len prostredníctvom plateného streamu. „Veľmi nás mrzí, ako sa zachovala grécka strana, ktorá aj napriek viacerým ponukám neposkytla na Slovensko televízne práva. Klub urobil v tejto veci skutočne maximum, inicioval ďalšie a ďalšie ponuky na zakúpenie televíznych práv, no Gréci sa jednoducho rozhodli, že ich nepredajú. na ktorom budete môcť sledovať zápas PAOK Solún - ŠK Slovan Bratislava: https://bit.ly/2L1q3Wp /pre sledovanie je potrebné zaplatiť poplatok 4,99 €/ Môžem však našim fanúšikom sľúbiť, že zajtra sa pobijeme zo všetkých síl aj za nich a urobíme maximum pre postup do skupinovej fázy Európskej ligy. Verím, že aj teraz bude platiť, že spolu sme Slovan a spoločne vydáme zo seba všetko, aby sme dosiahli želaný úspech. Či už nás prídete podporiť osobne do Solúnu alebo budete držať palce prostredníctvom internetového prenosu, tak vaša podpora bude opäť veľmi dôležitá a budeme ju cítiť aj na diaľku,“ vyhlásil generálny riaditeľ klubu Ivan Kmotrík mladší. Zápas sa odohrá vo štvrtok 29. augusta o 19.00 h. Prvý duel sa skončil tesným víťazstvom Slovana 1:0. "Situácia, ktorá nastala, je prekvapujúca a v optike pomerov slovenského televízneho trhu až absurdná. Musíme ju však vnímať ako fakt, ktorý v budúcnosti nebude ojedinelý," uviedol Matej Hajko, riaditeľ Sekcie športu RTVS, na webe rtvs.sk. "Pomôcť sa snažilo aj vedenie Slovana, ale kúpiť sa dá len to, čo je na predaj. Práva na vysielanie zápasu PAOK - Slovan, žiaľ, na predaj nie sú pre žiadny, nielen slovenský trh," dodal. RTVS duel priblíži v rozhlasovej reportáži v Rádiu Regina a rozhovory s hráčmi zverejní krátko po zápase na facebooku Šport v RTVS.


Ruskí organizátori protestu podali žalobu na moskovskú radnicu

Radnicu žalujú pre zamietnutie protestu bez ponuky náhradného miesta konania.

MOSKVA. Organizátori demonštrácie, ktorá by sa mala konať 31. augusta na protest proti rozhodnutiu moskovskej volebnej komisie vylúčiť niektorých opozičných a nezávislých kandidátov z miestnych komunálnych volieb, podali žalobu na moskovskú radnicu. Dôvodom je nelegálne zamietnutie žiadosti o uskutočnenie protestnej akcie bez alternatívnej ponuky miesta jej konania. S odvolaním sa na informácie tlačového odboru lídra Strany zmien Dmitrija Gudkova o tom informovali agentúra Interfax a denník Vedomosti. Žalobu podala Eľvira Vicharevova, asistentka opozičného lídra Gennadija Gudkova, ktorý je otcom lídra Strany zmien, ako aj aktivista Ivan Brušlinskij. Obaja považujú za porušenie zákona skutočnosť, že radnica v zamietavej odpovedi neponúkla alternatívne miesto pre konanie protestnej akcie. Vicharevova pre Interfax uviedla, že ak by radnica organizátorom podobnú možnosť ponúkla, tak ako to urobila pri protestoch plánovaných na 24. a 25. augusta, mohli by žalobu ešte prehodnotiť. V júli sa začala v ruskej metropole vlna protestov proti nezaregistrovaniu nezávislých kandidátov do volieb do Moskovskej mestskej dumy. Polícia čelila kritike za tvrdé zásahy voči účastníkom týchto nepovolených protestov.


Konštrukcia laboratória umožňuje pracovať s pôvodcami najzávažnejších ochorení.

BRATISLAVA. Vojaci budú mať nové špeciálne mikrobiologické laboratórium, ktoré bude umiestnené v hermeticky uzavretom kontajneri. Jeho cena je podľa zmluvy zverejnenej v Centrálnom registri zmlúv takmer 330-tisíc eur a dodané bude najneskôr 15. novembra. Hovorkyňa ministerstva obrany Danka Capáková vysvetlila agentúre SITA, že konštrukcia laboratória umožňuje pracovať s pôvodcami najzávažnejších ochorení. Navyše podtlakový režim zabraňuje náhodnému rozšíreniu mikroorganizmov do vonkajšieho prostredia, laboratórium má hygienickú slučku, vlastnú technologickú miestnosť, umožňuje prácu v pretlakovaných ochranných skafandroch. Laboratórium takéhoto charakteru ozbrojené sily v súčasnosti nemajú, zdôraznila Capáková.Takéto laboratórium je nevyhnutnou podmienkou zabezpečenia požiadaviek zdravotníckych jednotiek Ozbrojených síl SR a spôsobilostí vyžadovaných našimi aliančnými partnermi pri nasadení v operáciách NATO/EÚ a OSN, ako aj v rámci domáceho krízového manažmentu na území Slovenskej republiky, dodala.


Trump zasalutoval severokórejskému generálovi, viacerí ho skritizovali

Podľa Trumpovej hovorkyne je slušné vojenskému hodnostárovi inej vlády zasalutovať späť.

WASHINGTON. Niektoré americké médiá aj politici skritizovali prezidenta Donalda Trumpa za to, že na summite v Singapure zasalutoval severokórejskému generálovi. Biely dom toto rozhodnutie prezidenta obhajoval. Prezidentova hovorkyňa Sarah Huckabeeová Sandersová vo štvrtok uviedla, že "je bežnou slušnosťou zasalutovať, keď vám zasalutuje vojenský hodnostár inej vlády". Severokórejské médiá zverejnili video, na ktorom Trump chcel podať ruku predstaviteľovi severokórejskej armády, no ten mu namiesto toho zasalutoval. Trump gesto opätoval a následne si obaja predsa len podali ruky. Rozpačitý moment vzbudil rozruch, keďže obe krajiny sú technicky stále vo vojne, a to aj napriek utorkovému stretnutiu Trumpa so severokórejským vodcom Kim Čong-unom.


Koniec nádejí. Froome na Tour de France štartovať nebude

BRATISLAVA. Všetko šlo priam ideálne. Chris Froome si vlani oddýchol, načerpal síl a vrhol sa do tréningu. Jeho jediným cieľom v tomto roku bol piaty titul z Tour de France. „Urobíme všetko pre to, aby Chris piaty titul získal a zaradil sa medzi legendy tohto športu,“ vravel aj šéf tímu Ineos Dave Brailsford. Tento týždeň si 34-ročný Brit otestoval formu na pretekoch Critérium du Dauphiné. „Znovu cítim chuť súťažiť. Som ako nový človek. O sto percent viac svieži ako som bol vlani o takomto čase. Vtedy som štartoval na troch Grand Tours za sebou. Teraz bude Tour mojou prvou v tomto roku,“ vravel spokojne Froome pre Cyclingweekly. V pretekoch jazdil spoľahlivo, v druhej etape zvládol útoky súperov a udržiaval si šancu na celkové víťazstvo. Po troch etapách bol v celkovom poradí ôsmy. V stredu mal svoju výbornú formu potvrdiť v časovke. Lenže na jej štart sa už nepostavil, pretože skončil v nemocnici s podozrením na fraktúru panvovej kosti. Tak ako väčšina cyklistov si aj Froome v stredu chcel prejsť trasu 26-kilometrovej časovky ešte pred oficiálnym štartom. Aby bol na ňu dobre pripravený. Lenže pri jednom zjazde spadol a narazil do múra vedľa cesty. Tím Ineos potvrdil len to, že Froome mal skutočne pád. Odstúpil z pretekov a o jeho zraneniach bude informovať neskôr. Portál Cyclingnews však uverejnil informáciu, že Froome si zlomil stehennú kosť a v júli nebude vo Francúzsku štartovať. Potvrdil to aj francúzsky L´Equipe. "Bol to veľmi škaredý pád. Vyzerá to tak, že jednu ruku nemal na kormidle a vtedy fúkol silný bočný vietor, ktorý ho zhodil. Narazil do múru asi v šesťdesiatke," opisoval pre Cyclingnews šéf tímu Ineos Dave Brailsford. "Už teraz je jasné, že nebude štartovať na Tour. Je vo vážnom stave. Snažíme sa preňho zaistiť tú najlepšiu starostlivosť. Pracoval neuveriteľne tvrdo, aby sa dostal do formy na Tour. Žiaľ, teraz bude chýbať. Aj keď všetci uznávame riziká spojené s naším športom, je vždy traumatické, keď jazdec spadne a utrpí vážne zranenia," dodal Brailsford. Frooma po páde odviezli do nemocnice vrtuľníkom. "Vyšetrenia potvrdili viacnásobné poranenia, najmä zlomené pravé stehno a pravý lakeť. Má tiež zlomené rebrá," citovala agentúra AFP slová lekára tímu Ineos Richarda Ushera. Froome štartoval na najslávnejších pretekoch nepretržite od roku 2012. Zo siedmich účastí len v roku 2014 po páde nedokončil, inak skončil vždy v prvej trojke celkového poradia. Vlani vybojoval tretie miesto. Froomova neúčasť znamená väčšie šance na obhajobu prvenstva pre Gerainta Thomasa, ktorý bol v tieni slávnejšieho kolegu. Ineos navyše pošle spolu s Walesanom na Tour aj vychádzajúcu hviezdu - Egana Bernala. Bez Frooma by mohol byť inokedy dominantný tím Ineos (bývalý Sky) o niečo slabší. Tour by tak mohla ponúknuť napínavejší priebeh ako v posledných rokoch. Tour de France sa začína 6. júla v Bruseli.


Palestínčania si pripomínajú 71. výročie masového vysídlenia

V roku 1948 sa vysídľovali Palestínčania v súvisloti so vznikom Izraelského štátu.

RAMALLÁH. Palestínčania si v stredu pripomínajú 71. výročie masového vysídlenia obyvateľstva, ku ktorému došlo počas prvej arabsko-izraelskej vojny v roku 1948 súvisiacej so vznikom Izraelského štátu. Informovala o tom agentúra AP. Na Izraelom okupovanom území Predjordánska a v pásme Gazy sa konali demonštrácie pri príležitosti spomienok na Deň vzniku Izraela, ktorý Palestínčania označujú výrazom "nakba" - katastrofa či pohroma -, pretože počas izraelskej vojny za nezávislosť prišli o svoje domovy státisíce palestínskych Arabov. V Ramalláhu sa stovky ľudí vydali na pochod od hrobu palestínskeho lídra Jásira Arafata smerom do mesta, požadujúc právo vrátiť sa do svojich bývalých obydlí, ktoré sú dnes už súčasťou Izraela. V Predjordánsku sa napoludnie na znak smútku rozozvučali i sirény. Počas vojny v roku 1948 boli zo svojich domovov vyhnané alebo ušli desiatky tisíc Palestínčanov. V súčasnosti je podľa odhadov na Blízkom východe približne päť miliónov palestínskych utečencov.


Sagan naháňa formu pred Tour a cíti sa dobre. Má ešte tri pokusy

Slovák skončil v druhej etape na Okolo Švajčiarska druhý.

LANGNAU, BRATISLAVA. Slovenský cyklista Peter Sagan naznačil v úvode pretekov Okolo Švajčiarska veľmi dobrú formu. Najskôr v sobotu v krátkej časovke na 9,5 kilometra skončil siedmy. V nedeľu bol druhý, keď v šprinte doviedol do cieľa skupinu hlavných favoritov. Zvíťazil Španiel Luis León Sánchez, ktorému vyšiel sólový únik v záverečných kilometroch. V priebežnom poradí pretekov je Sagan druhý, má rovnaký čas ako líder Dán Kasper Asgreen. Sagan nesúťažil takmer mesiac. Po pretekoch Okolo Kalifornie ostal v zámorí a v Utahu sa pripravoval na letnú časť sezóny, ktorej vrcholom bude Tour de France. Práve preteky Okolo Švajčiarska sú tradične jeho posledným veľkým testom pred Tour. A zdá sa, že Saganova forma rastie. „Boli to moje prvé preteky po Kalifornii a dlhšom tréningu vo vysokej nadmorskej výške, takže to bolo pre mňa trochu náročné. Cítil som sa však dobre, najmä v záverečnej časti časovky,“ uviedol Sagan na svojom facebooku. „Dostal som sa do top 10, ale Okolo Švajčiarska sú dlhé a tvrdé preteky, takže budeme musieť bojovať každý deň," doplnil. V nedeľňajšej etape, v ktorej nechýbali stúpania a jej záver mal klasikársky charakter, patril k najväčším favoritom. Držal sa v dobrej pozícii, ale v závere vyšiel únik Sánchezovi. Cyklisti v hlavnej skupine dlho nespolupracovali. A keď začali, bolo už neskoro. Sánchez zvíťazil, Sagan s prehľadom vyhral špurt hlavnej skupiny a skončil druhý. Stále tak platí, že slovenský cyklista má v tejto sezóne na konte iba dva triumfy – jeden ešte zo začiatku roka z pretekov v Austrálii, druhý z okolo Kalifornie. Ďalšie víťazstvo môže Sagan pridať už v pondelok. Na Okolo Švajčiarska je na programe rovinatejšia etapa a očakáva sa, že sa bude rozhodovať v špurtérskom závere. Šancu na víťazstvá bude mať aj v ďalších troch etapách. "Bolo to veľmi náročné, išli sme po prvenstve a žltom drese. Tím opäť odviedol úžasnú prácu, v závere som bol v malej vedúcej skupinke a chystal som sa na špurt. Astana však dobre podporila Sancheza a my sme príliš nespolupracovali, takže sme ho nedotiahli. Je škoda, že na žltý dres mi chýbala necelá sekunda, ale som spokojný s výkonom tímu. Som unavený, no zároveň sa cítim dobre, nasledujúce dve etapy by mi mohli vyhovovať. Nič neberiem ako samozrejmosť, odovzdáme maximum," povedal Sagan po druhej etape pre stránku Bora-Hansgrohe. „Bude tam priestor, aby sa Peter mohol trochu rozjazdiť a ukázať, v akej je forme,“ naznačil športový riaditeľ tímu Bora-Hansgrohe Ján Valach pre RTVS. „Je to perfektná príprava na Tour de France, výborné terény, skúšky v dlhých kopcoch, ťažké etapy,“ doplnil. Sagan je rekordérom podujatia. Vo Švajčiarsku vyhral dokopy šestnásť etáp. Od roku 2011 vyhral v každej sezóne aspoň jednu etapu. „Ako každý rok aj teraz sa chcem pokúsiť vyhrať vo Švajčiarsku nejakú etapu,“ uviedol Sagan pre RTVS. Preteky vo Švajčiarsku vyvrcholia najbližšiu nedeľu 23. júna. Potom čaká Sagana už len jeden štart pred slávnou Tour – na spoločnom šampionáte Česka a Slovenska v Trnave (30. júna).


Ministerstvo školstva chce zdvojnásobiť kvóty na osemročné gymnáziá

BRATISLAVA. Ministerstvo školstva, vedy, výskumu a športu SR plánuje zdvojnásobiť kvóty na osemročné gymnáziá. Uviedla to šéfka rezortu školstva Martina Lubyová (nominantka SNS). Kresťanskí demokrati ju žiadajú o zachovanie princípu rovnoprávnosti pre všetky typy škôl a tiež o zverejnenie kritérií, na základe ktorých podľa nich došlo k diskriminačnému prerozdeleniu. Od nového školského roka malo do osemročných gymnázií nastúpiť len päť percent študentov. "To, ako si rozdelí kraj financie na triedy na gymnáziách, je v ich kompetencii. My budeme prostredníctvom novely zákona regulovať len ten počet päť percent. Budeme sa snažiť navýšiť ho na desať percent vzhľadom k tomu, že tento počet bol určený v dokumente Učiace sa Slovensko," poznamenala Lubyová. Doplnila, že problém s kvótou piatich percent mal Bratislavský samosprávny kraj, ktorý sa za ostatné roky nedokázal priblížiť k tejto hranici, ktorú určuje zákon. "Rozhodli sme sa ísť cez poslaneckú novelu, aby to bolo rýchle a budeme sa snažiť, aby to bolo čím skôr. Aby sa to do momentu prijímacích pohovorov vyriešilo," uviedla ministerka. "Zmena z piatich na desať percent bude mať vplyv najmä na Bratislavský kraj. V ostaných krajoch napĺňajú päť maximálne sedem percent a zrazu budú mať voľnú kapacitu. Bratislavský kraj to zasiahne, ale 20 percent z ročníka bolo veľmi veľa," povedala Lubyová. Osemročné gymnázia v Bratislavskom kraji navštevuje zhruba 19 percent detí. Podľa slov hovorcu KDH Stana Župu kresťanskí demokrati vnímajú nepomerné a diskriminačné zníženie počtu tried prvých ročníkov v osemročných gymnáziách ako hrubý zásah do slobody žiakov a rodičov pri výbere školy. "V školskom roku 2018/2019 má byť v Bratislavskom kraji počet prvých ročníkov zredukovaný z 28 na 19," povedal Župa. Podľa KDH záujem žiakov a rodičov o túto formu vzdelávania neklesá. "Ide o plánovaný pokles počtu žiakov na osemročných gymnáziách v Bratislavskom kraji o 30 percent, pričom na štátnych školách poklesne ich počet o 17,7 percenta, na súkromných školách o 17,5 percenta a na cirkevných o 85 percent," uzavrel Župa.


Dopravu na celom území môže komplikovať hmla

BRATISLAVA. Vodiči by mali byť počas nasledujúcich hodín na cestách opatrní. Slovenský hydrometeorologický ústav (SHMÚ) varuje pred výskytom hmly na celom území Slovenska. SHMÚ predpokladá dohľadnosť na cestách od 50 do 200 metrov. Vydal v tejto súvislosti výstrahu prvého stupňa, ktorá platí od 22.00 h do štvrtka (11.1.) desiatej hodiny predpoludním.


Nepriateľský vzťah so Severnou Kóreou sa zlepšuje, vyhlásil Trump

Priznal, že posmešné narážky o jadrových gombíkoch, ktoré si navzájom vymieňali s Kim Čong-unom, boli veľmi škaredé.

WASHINGTON. Americký prezident Donald Trump vo štvrtok vyhlásil, že Severná Kórea urobila ústupky voči Spojeným štátom pred prípadným summitom s Kim Čong-unom, ktorý by sa mohol konať v najbližších mesiacoch. Trump priznal, že nelichotivé odkazy, ktoré si navzájom posielali so severokórejským vodcom, a posmešné narážky o jadrových "gombíkoch" boli "veľmi, veľmi škaredé" a len zvyšovali strach z jadrovej vojny. Ale teraz sa situácia na Kórejskom polostrove vyvíja veľmi dobre, uviedol Trump v každodennom raňajšom programe Fox & Friends na televíznej stanici Fox News Channel. "Poviem vám len toľko, že jadrová vojna by vypukla, keby boli ľudia slabosi," vyhlásil Trump v relácii. Počas telefonátu v rámci uvedeného programu Trump prezradil aj ďalšie informácie o tajnej ceste riaditeľa americkej Ústrednej spravodajskej služby (CIA) Mikea Pompea do Severnej Kórey počas veľkonočných sviatkov začiatkom apríla. Trump povedal, že pôvodne sa Pompeovo stretnutie s Kimom neplánovalo, ale nakoniec sa stretli a diskutovali vyše hodiny. V rámci výmeny narážok medzi Trumpom a Kimom odznela aj tá, keď severokórejský líder vyhlásil, že "Nukleárne tlačidlo má vždy na svojom stole". Trump zareagoval: "Informujte ho, prosím, niekto z jeho vyčerpaného a vyhladovaného režimu, že ja mám tiež nukleárne tlačidlo, ale je oveľa väčšie a mocnejšie než to jeho, a moje tlačidlo funguje!"


Nákladné lietadlo po zrážke s vtákom bezpečne pristálo v Bratislave

Pilot krúžením spotrebovával časť paliva.

BRATISLAVA.  Z bratislavského Letiska M. R. Štefánika v stredu popoludní odletelo nákladné lietadlo Iľjušin I176. Krátko po odlete však pilot nahlásil riadiacim letovej prevádzky v letiskovej veži, teda Letovým prevádzkovým službám SR, stret lietadla s vtákom a oznámil návrat späť do Bratislavy.  "Keďže lietadlo bolo plne natankované, z dôvodu potreby zníženia hmotnosti potrebnej na pristátie, pilot krúžením spotrebovával časť paliva," uviedla pre TASR hovorkyňa letiska Veronika Ševčíková. Lietadlu sa následne podarilo bezpečne na bratislavskom letisku pristáť. "Nešlo o žiadne núdzové pristátie," podotkla Ševčíková. Ako dodala, podrobnejšie informácie o lete poskytnúť nemôžu, keďže išlo o neverejný, nákladný let.


Česi postúpia do štvrťfinále najhoršie z druhého miesta

Slovenskí hokejbalisti mali v pondelok na MS voľno.

PARDUBICE. Hokejbalisti Českej republiky zvíťazili vo svojom poslednom zápase v skupine A2 na MS v Pardubiciach nad Portugalskom 1:0 a v tabuľke skončia najhoršie na druhom mieste. Slovenskí hokejbalisti mali v pondelok na MS voľno, štvrtý zápas na turnaji odohrajú v utorok o 21.hodine a 30. minúte proti Kanaďanom. Majstrovstvá sveta v hokejbale - skupinová fáza: Pardubice (Česká republika) skupina A1: Grécko - Fínsko 4:0 skupina A2: Česko - Portugalsko 1:0 skupina B3: Francúzsko - Kajmanské ostrovy 5:3 Haiti - V. Británia 4:1 skupina B4: Bermudy - Hongkong 0:3 Arménsko - Libanon 5:2 /Legenda: zápasy, víťazstvá v riadnom hracom čase, víťazstvá po predĺžení alebo nájazdoch, prehry po predĺžení alebo nájazdoch, prehry v riadnom čase, skóre, body/


Ariana Grande odohrá v nedeľu v Manchestri charitatívny koncert

Na podujatí vystúpia aj Coldplay, Justin Bieber, Katy Perry či Pharrell Williams.

LONDÝN. Dvadsaťtriročná americká speváčka Ariana Grande vystúpi v nedeľu v Manchestri na charitatívnom koncerte spoločne s ďalšími hviezdami ako sú Coldplay, Justin Bieber, Katy Perry a Pharrell Williams. Oznámili to podľa agentúry AP ich hovorcovia. Koncert nazvaný One Love Manchester sa uskutoční na kriketovom ihrisku v mestskej časti Old Trafford (vzdialenom asi 800 metrov od futbalového štadiónu Old Trafford) necelé dva týždne nato, ako bombový útočník zabil po skončení koncertu Ariany Grande vo viacúčelovej hale Manchester Arena 22 ľudí. Ihrisko má kapacitu 26-tisíc návštevníkov. Výnos z charitatívneho koncertu pôjde do osobitného núdzového fondu, ktorý zriadili mesto Manchester a Britský Červený kríž. Ariana Grande vo vyhlásení po útoku uviedla: "Nenecháme sa týmto rozdeliť. Nenecháme nenávisť zvíťaziť. Naša odpoveď na toto násilie musí byť taká, že sa ešte viac zomkneme, budeme si pomáhať, milovať sa, spievať viac nahlas a žiť láskavejšie a štedrejšie, ako sme žili predtým." Päťdesiat ľudí je stále v nemocničnej starostlivosti v dôsledku zranení, ktoré utrpeli pri útoku. Medzi nimi je aj 17 zranených podstupujúcich závažnú liečbu. Napísala to v utorok agentúra Reuters s odvolaním sa na informácie získané od orgánu ministerstva zdravotníctva NHS England. V dňoch po útoku ošetrili v nemocnici celkovo 116 ľudí. NHS England zároveň bez bližších podrobností upozornil, že podstupovať závažnú liečbu nie je to isté, ako byť závažne chorý. Lekári a predstavitelia nemocnice v uplynulom týždni uviedli, že niekoľko hospitalizovaných utrpelo na dôležitých orgánoch alebo končatinách zranenia, ktoré im zmenia život.


Ruskí hackeri podľa tajnej správy napadli hlasovací softvér USA

Hackari napadli hlasova...

Opis útoku

Zatkli whistleblowerku

Server napadli niekoľko dní pred prezidentskými voľbami.

WASHINGTON, BRATISLAVA. Ruský prezident Vladimir Putin pred týždňom trval na tom, že Rusko sa v žiadnom prípade nepokúšalo zasiahnuť hackerskými útokmi do zahraničných volieb. Nevylúčil, že to neskúšali nejakí „patriotickí“ hackeri. „No na štátnej úrovni sme sa nikdy do tohto nezapájali a ani to nemáme v úmysle,“ povedal agentúre AP. Tajné dokumenty z americkej Národnej bezpečnostnej agentúry (NSA), ktoré vyniesla pravdepodobne vládna pracovníčka, však hovoria niečo iné. Ruská vojenská rozviedka pred americkými prezidentskými voľbami vykonala kyberútok na najmenej jedného dodávateľa amerického hlasovacieho softvéru a poslala phisingové maily vyše sto volebným úradníkom. Ukazujú to tajné dokumenty, ktoré získala redakcia magazínu The Intercept. V čase, keď sa informácia o úniku informácií dostala do médií, FBI zatkla 25-ročnú Reality Leigh Winnerovú, ktorá pracovala pre NSA. Tej teraz hrozí za vynášanie tajných informácií desaťročné väzenie. Kým americké tajné služby doteraz hovorili o hackerských útokoch na voľby skôr všeobecne, na verejnosť sa nedostal dôkaz, že ide o vládne aktivity. Správa NSA z 5. mája 2017 ukazuje, že hackerské útoky vychádzali priamo z poverenia tajných služieb, najmä Hlavnej správy rozviedky (GRU). Hackeri útočili najmä na hlasovací sofvér, ktorý spočítava hlasy a to prostredníctvom phishingových emailov pre členov volebných komisií. Riaditeľ Centra pre počítačovú bezpečnosť na Univerzite v Michigane Alex Halderman tvrdí, že infikovanie systému by mohlo mať vplyv aj na výsledky volieb. „Ak to tak urobíte, môžete spôsobiť, že hlasovací softvér vytvorí podvodné výpočty,“ hovorí pre The Intercept. „Ak týmto štýlom zaútočíte, môžete spôsobiť, že hlasovací softvér vytvorí podvodné výpočty. Správa však konštatuje, že na rozdiel od únikov emailov členov Demokratickej strany boli útoky na počítadlá hlasov neúspešné. Samotné výsledky tak ruská tajná služba napriek snahám neovplyvnila, píše denník Guardian. Hovorca ruského prezidenta Vladimira Putina Dmitrij Peskov v utorok obvinenia z uniknutej správy odmietol. Kremeľ podľa neho nevidí "žiadny dôkaz, ktorý by preukázal, že je táto informácia pravdivá." Moskva dôrazne odmieta možnosť, že by za hackerskými útokmi bola ruská vláda, dodal Peskov. Reality Leigh Winnerovú zatkli asi hodinu po publikovaní článku, k tomu, že tajné informácie vytlačila a poskytla ich magazínu sa podľa ministerstva spravodlivosti priznala. Tajné správy podľa FBI vytlačilo šesť ľudí vrátane Winnerovej. Vyšetrovanie ukázalo, že práve Winnerová bola v kontakte s redakciou The Interceptu. "Zverejnenie utajovaných materiálov bez autorizácie ohrozuje národnú bezpečnosť a podkopáva dôveru verejnosti vo vládu," reagoval podľa New York Times na jej zatknutie zástupca ministra spravodlivosti Rod J. Rosenstein. Winnerová je prvou whistleblowerkou, teda človekom, ktorý vyniesol na verejnosť citlivé informácie, počas administratívy Donalda Trumpa. Jej zatknutie podľa denníku New York Times ukazuje snahu ministerstva bojovať proti častým únikom z prostredia tajných služieb. Za odhalenie tajných informácií je pritom kritizovaný odvolaný šéf FBI James Comey aj samotný Trump.


Delegácia KĽDR prišla do Južnej Kórey na kontrolu pred olympiádou

Sedemčlenný tím vedie Hjon Song-wol, jedna z najvplyvnejších žien krajiny.

SOUL. Severokórejská delegácia pricestovala v nedeľu na dvojdňovú návštevu do Južnej Kórey, aby skontrolovala miesta, kde sa budúci mesiac majú konať umelecké vystúpenia KĽDR v rámci zimných olympijských hier v Pjongčangu. Informovala agentúra Jonhap. Sedemčlenný tím vedie Hjon Song-wol, šéfka severokórejského orchestra a jedna z najvplyvnejších žien uzavretej komunistickej krajiny. Hjon je aj líderkou populárnej dievčenskej kapely Moranbong Band, vytvorenej na objednávku vodcu Kim Čong-una. Hjon je údajne bývalou priateľkou severokórejského vodcu. Delegácia prekročila pozemnú hranicu po železničnej trati Gyeongui. Jej členovia sú prví predstavitelia KĽDR, ktorí pricestovali na návštevu Južnej Kórey od nástupu administratívy juhokórejského prezidenta Mun Če-ina v máji minulého roku. Niekoľko juhokórejských predstaviteľov privítalo severokórejčanov na colnom, imigračnom a karanténnom úrade (CIQ) na stanici Dorasan. Severná Kórea odsúhlasila, že sa jej športovci zúčastnia zimnej olympiády, ktorá sa bude konať od 9. do 25. februára v Pjongčangu. Okrem toho plánuje do Južnej Kórey poslať 140-člennú skupinu umelcov, pozostávajúcu z orchestra, spevákov a tanečníkov.


Kňaz použil peniaze z farnosti na svoje bývanie a mužov

Kňaz spreneveril peniaze farníkov vo výške takmer stotisíc dolárov, tvrdí prokuratúra.

DOWNINGTON. Rímskokatolícky kňaz z amerického štátu Pennsylvania čelí obvineniam z krádeže takmer 100-tisíc dolárov z jeho farnosti a minutia peňazí na svoje bývanie a mužov, ktorých spoznal cez zoznamovaciu aplikáciu. Kancelária okresného prokurátora z Chesteru uviedla, že 56-ročného monsignora Josepha McLooneho zatkli v stredu za krádež v katolíckom kostole Sv. Jozefa v Downingtowne. Prokurátori tvrdia, že kňaz presmeroval peniaze na tajné účty a spreneveril prostriedky zaplatené farníkmi. McLoone následne použil peniaze na svoj dom na pláži v Ocean City v New Jersey, ako aj na mužov, s ktorými randil. Arcidiecéza vo Philadelphii uviedla, že McLoone má momentálne voľno a oni spolupracujú s úradmi.


Program možnej talianskej vlády ohrozuje stabilitu eurozóny

Návrh spoločného vládneho programu sa dostáva do konfrontácie s EÚ.

RÍM. Budúca možná talianska vláda sa ďalej zatiaľ iba verbálne rozchádza so svojimi záväzkami voči Európskej únii. Niektoré krajiny spoločenstva varujú pred takým postupom Rím. Pred dokončením vytvárania talianskej vlády sa zvyšuje medzinárodný tlak na Taliansko v oblasti finančnej politiky. "Je dôležité, aby krajina dodržala svoje rozpočtové záväzky voči eurozóne," povedal francúzsky minister financií Bruno Le Maire pre parížske nedeľníky. Ak by Taliansko nedodržalo pravidlá Európskej únie, došlo by k ohrozeniu finančnej stability eurozóny. Nemecký politik Alexander Dobrindt sa v sobotu 19. mája vyjadril podobne: "O základe stability EÚ sa nemôže diskutovať. Nemecko nie je ochotné platiť účet za nový dlhový program Talianska." Populistické Hnutie piatich hviezd a pravicová Liga Severu uverejnili v piatok návrh spoločného vládneho programu, ktorým sa dostávajú do konfrontácie s EÚ. Svojím programom chcú oživiť taliansky hospodársky rast. Žiadajú v ňom, aby sa prehodnotila rozpočtová politika EÚ a aj Pakt stability. V programe ľuďom sľubujú vyššie základné príjmy, zníženie daní, zrušenie dôchodkovej reformy a zníženie hranice odchodu do dôchodku. Náklady na plánované opatrenia nie sú známe. Na rozdiel od minulosti nie sú v dokumente nijaké požiadavky, aby Európska centrálna banka odpustila Taliansku dlh 250 miliárd eur. Dlh verejných financií krajiny dosiahol 130 % jej hrubého domáceho produktu (HDP). Po Grécku ho má v eurozóne najvyšší. Na sklonku týždňa začala Liga neformálny prieskum medzi občanmi, aký majú postoj k programu. Za týmto účelom zriadili v celej krajine 1000 stánkov, v ktorých by ľudia mali vyplňovať otázky, na ktorých sú kľúčové body programu. Hnutie piatich hviezd sa pýtalo svojich stúpencov online na postoj k návrhu programu. Až 90 percent respondentov s ním súhlasilo. V pondelok budú predstavitelia oboch strán rokovať s prezidentom republiky.


Literárny fond ocenil aj publicistickú prácu denníka SME

Literárny fond udelil Výročné ceny za novinársku tvorbu za rok 2017.

BRATISLAVA.  Novinársku tvorbu v roku 2017 ocenil vo štvrtok v Bratislave Literárny fond. Do súťaže o jeho Výročnú cenu, ktorú vyhlasuje Výbor Sekcie pre žurnalistiku a novinársku fotografiu, sa prihlásilo 130 súťažiacich s 265 príspevkami z oblasti spravodajstva, publicistiky a novinárskej fotografie. Výročnú cenu v kategórii publicistika získali Adam Valček (denník Sme), Ivica Ruttkayová (RTVS, Rádio Devín) a Miroslava Ondrejčíková (TV Markíza). V kategórii spravodajstvo dostal toto ocenenie Martin Kalužák (RTVS, Rádio Slovensko) a Marek Vnenčák (TV Markíza). V kategórii novinárska fotografia získal cenu Jozef Jakubčo (denník Sme) za sériu fotografií Sagan - miláčik publika. Mimoriadnu cenu za novinársku tvorbu v roku 2017 dostali Jakub Filo a redakčný kolektív Sme za projekt SME 25 rokov Slovenska, Jana Pataráková (RTVS, Rádio Regina Východ), Lenka Stanková (TV Markíza), Ivana Ratkovská (RTVS, Rádio Slovensko) a Alena Dudláková (Správy RTVS). Prémiu za novinársku tvorbu v roku 2017 v kategórii publicistika získali Andrej Barát (Pravda), Vladimír Kampf (Život), Peter Kubínyi (Plus 7 dní), Renáta Berciková-Némethová (Korzár), Dagmar Teliščáková (Pravda) a za internetové médiá Michaela Štalmachová (Sme.sk). V kategórii publicistika sa ďalej o prémie pre rozhlas podelili zástupcovia RTVS - Martina Bačová (Rádio Regina Východ), Hana Michalčíková, Michal Herceg (obaja Rádio Regina), Sylvia Hoffmannová, Katarína Kovačechová, Egon Tomajko (všetci Rádio Regina Stred) a Pavla Lényiová, Eva Vasilová (obe Rádio Slovensko). V podkategórii televízia uspeli Ivan Brada, Gabriela Pirošková (obaja RTVS) a Lenka Perželová (TV Markíza). Prémiu v kategórii spravodajstvo, v skupine tlač, internetové médiá uspeli Michal Frank (My Prešovské noviny) a Katarína Čižmáriková (www.sav.sk). V skupine rozhlas ocenili zástupcov RTVS - Miriam Dobrotovú (Rádio Regina), Tomáša Geršiho a Dašu Omastovú (obaja Rádio Slovensko). V podkategórii televízia uspeli Zuzana Javorová (TV Markíza) a Nikola Kaňuchová (Mestská TV Trnava).  V kategórii novinárska fotografia získali prémiu Tomáš Benedikovič (Denník N) a Michal Svítok z Tlačovej agentúry Slovenskej republiky. Literárny fond tiež po tretí raz odovzdal Cenu Romana Kaliského, ktorú udeľuje výbor Sekcie pre žurnalistiku a novinársku fotografiu od roku 2016 v snahe oceniť významné osobnosti slovenskej žurnalistiky. Ocenenie "za významný prínos slovenskej žurnalistike a za dlhoročnú novinársku tvorbu na vysokej profesionálnej úrovni" si prevzal Michal Tvarožek.


Jemenskí povstalci pohrozili útokmi v Spojených arabských emirátoch

Spomenuli aj turistami vyhľadávané mestá ako Dubaj a Abú Zabí.

SANÁ. Jemenskí povstalci pohrozili v stredu útokmi na "desiatky cieľov" v Spojených arabských emirátoch vrátane miest ako Dubaj a Abú Zabí. Podľa agentúry AFP hovorca Iránom podporovaných šiitských povstalcov - húsíov - Jahjá Sarí vyhlásil, že útoky môžu prísť "kedykoľvek". Jeho vyhlásenie zaznelo po tom, čo sa húsíovia prihlásili k sobotňajším útokom dronmi na saudskoarabské ropné zariadenia. Hovorca vojenskej koalície pod vedením Saudskej Arábie, ktorá bojuje proti šiitským povstalcom v Jemene, v pondelok vyhlásil, že hoci sa k útokom hlásia jemenskí povstalci, použité zbrane pochádzali z Iránu. Americký minister zahraničných vecí Mike Pompeo predtým poukázal priamo na Irán s tým, že neexistujú žiadne dôkazy o tom, že by "tieto neslýchané útoky na svetový energetický systém" boli uskutočnené z územia Jemenu.


V austrálskom štáte Viktória povolili eutanáziu

Viktória je prvým štátom v krajine, kde povolili dobrovoľné asistované ukončenie života.

CANBERRA. Austrálsky štát Viktória sa stal prvým v krajine, kde povolili dobrovoľné asistované ukončenie života. To umožňuje nový zákon, ktorí po vyše sto hodinách rokovaní prijali miestni zákonodarcovia. Na základe novoprijatej legislatívy budú môcť tamojší smrteľne chorí pacienti požiadať o podanie prípravku na ukončenie života od polovice roku 2019, píše spravodajský portál BBC. Zákon je určený pre pacientov so silnými bolesťami a povoľuje eutanáziu osobám vo veku 18 rokov a viac, ktorým choroba nedovolí žiť dlhšie ako šesť mesiacov, v prípade vybraných ochorení rok. Legislatíva obsahuje dovedna 68 ochranných opatrení. Pacient musí napríklad o ukončenie života trikrát požiadať špeciálne vyškoleného lekára, každý prípad musí preskúmať špeciálna komisia, pacient musí žiť vo Viktórii najmenej 12 mesiacov a musí byť príčetný. Donucovanie pacientov k eutanázii bude trestným činom.Eutanázia je povolená napríklad v Kanade, Holandsku či Belgicku.


Mestá: Rodičia možno budú za obedy zdarma doplácať

Výška poplatku odzrkadľuje reálne náklady jedální.

BRATISLAVA. Združenie miest a obcí Slovenska (ZMOS) sa nezaviazalo k tomu, že ak budú náklady na jeden obed vyššie ako 1,20 eura, nebude samospráva žiadať od rodičov doplatenie rozdielu. "Nie je to ani reálne možné, lebo ZMOS takúto kompetenciu ani reálne nemá," upozornil hovorca združenia Michal Kaliňák Strešná organizácia miest a obcí sa v tomto kontexte ohradila aj voči medializovaným informáciám o tom, že súčasťou dohody so ZMOS-om v rámci zámeru a presadzovania legislatívneho opatrenia bolo aj to, že združenie zabezpečí v praxi zavedenie opatrení na technické a personálne zabezpečenie projektu. "V pôsobnosti ZMOS nie je prikazovať či riadiť mestá a obce v ich rozhodovaní," poznamenal Kaliňák. Podľa neho sa združenie snažilo pri rokovaniach s navrhovateľmi projektu vyrokovať také opatrenia, ktoré by aspoň čiastočne zmiernili negatívne dosahy s opatrením spojené. "Hoci naša ambícia bola, aby sa opatrenie zaviedlo až od januára 2020, dosiahli sme aspoň rozdelenie účinnosti navrhovaného opatrenia tak, aby sa projekt na základných školách začal neskôr, až od 1. 9. 2019. A tiež sa podarilo vyrokovať, aby bola zároveň samospráve poskytnutá pomoc pri personálnom a technickom zabezpečení riešení projektu," uviedol. Upozornil na to, že aj v súlade so stanoviskom ZMOS-u parlament schválil novelu školského zákona, na základe ktorej je zriaďovateľ povinný znížiť úhradu zákonného zástupcu dieťaťa v zariadení školského stravovania o dotáciu Ministerstva práce, sociálnych vecí a rodiny Slovenskej republiky, a to len v tom prípade, ak o dotáciu požiadal a aj do dostal. "Mestá a obce tak stanovujú výšku úhrady zákonného zástupcu dieťaťa za odobrané jedlo podľa reálnych cien potravín s kopírovaním výšky režijných nákladov. Túto výšku majú znížiť o výšku poskytnutej dotácie," ozrejmil Kaliňák. Poukázal zároveň na to, že výška poplatku odzrkadľuje reálne náklady školských jedální, kde do cenotvorby vstupujú aj režijné náklady (energie, mzdy a pod.), a tiež aj pohybujúce sa ceny potravín.


Tänak sa stal premiérovo majstrom sveta vo WRC, prerušil dominanciu Francúzov

Estónsky jazdec si zabezpečil triumf v predposledných pretekoch sezóny.

BARCELONA. Estónsky jazdec Ott Tänak na Toyote sa stal prvýkrát v kariére majstrom sveta vo WRC. Zároveň ukončil pätnásťročnú dominanciu francúzskych pretekárov Sébastiena Loeba (majster sveta v rokoch 2004-2012) a Sébastiena Ogiera (2013-2018). Na zisk titulu mu stačilo 2. miesto na Reley Katalánska, kde zaostal o 17,2 sekundy za Belgičanom Thierrym Neuvilleom. V celkovom poradí seriálu má pred záverečným 14. podujatím na konte nedostihnuteľných 240 bodov, druhý je Ogier s 212 bodmi a tretí je Neuville (199). "Je to skvelý pocit. Ani neviem popísať, aký som cítil tlak. Víťazstvom som si však splnil životný cieľ," citovala Tänaka agentúra AFP.


Comey Trumpovi nesľúbil lojalitu ale čestnosť. To ho stálo miesto, píšu New York Times

Samotný Trump uviedol, že na jeho rozhodnutie o odvolaní šéfa  FBI mala vplyv Comeyho neochota byť úplne oddaný prezidentovi.

WASHINGTON. Spúšťačom pre odvolanie Jamesa Comeyho z funkcie riaditeľa Federálneho úradu pre vyšetrovanie (FBI) bol jeho nesúhlas prisľúbiť vernosť prezidentovi USA Donaldovi Trumpovi, ktorý ho o to požiadal krátko po svojej inaugurácii. Comey namiesto prísľubu lojality uviedol, že bude k prezidentovi vždy čestný. S odvolaním sa na dva zdroje informované priamo Comeym o tom napísal denník The New York Times (NYT). Hovorkyňa Bieleho domu Sarah Huckabeeová-Sandersová túto správu NYT spochybnila, uviedla agentúra AP. Dlhoročný Comeyho priateľ Daniel Richman však v komentári pre AP vyhlásil, že Trump odvolal "niekoho, kto nebol ochotný sľúbiť mu absolútnu lojalitu". Podľa zdrojov citovaných NYT sľub vernosti Trump od Comeyho žiadal počas rozhovoru medzi štyrmi očami, ktorý sa uskutočnil v rámci ich spoločného obeda v Bielom dome asi týždeň po inaugurácii nového amerického prezidenta. New York Times napísali, že Comey a Trump najprv hovorili o voľbách a o inaugurácii vo Washingtone. Následne Trump zmenil tému a spýtal sa Comeyho, či je pripravený prisahať mu vernosť. Vtedajší riaditeľ FBI to odmietol, ale Trumpovi sľúbil, že bude k nemu vždy čestný. V stredu sa v amerických médiách objavil obsah Comeyho rozlúčkového listu, ktorý adresoval svojim podriadeným. Napísal v ňom, že už dávno mal podozrenie, že Trump je schopný odvolať ho bezdôvodne z funkcie. Samotný Trump v rozhovore pre televíziu NBC vo štvrtok uviedol, že na jeho rozhodnutie o odvolaní riaditeľa FBI mala vplyv Comeyho neochota byť oddaný hlave štátu. Dodal, že osobne bol s Comeym v kontakte len trikrát: raz pri spomínanom obede a dvakrát telefonicky. Comey zastával funkciu riaditeľa FBI necelé štyri roky. Do funkcie ho v lete 2013 vymenoval vtedajší prezident USA Barack Obama. Ako šéf FBI Comey koordinoval vyšetrovanie podozrenia o napojení členov Trumpovho predvolebného tímu na Rusko. Comey bol nečakane odvolaný tento utorok. Trump sa tak od čias prezident USA Richarda Nixona a aféry Watergate stal prvým prezidentom USA, ktorý odvolal vysokopostaveného predstaviteľa vyšetrujúceho kauzu súvisiacu s Bielym domom.


KULTÚRNY ŽIVOTSvadba s duchom

Na Amandu som narazil náhodou v nemenovom bulvárnom portáli, ktorý občas prinesie aj nezabudnuteľnú informáciu o úchvatnej cene premiérových náramkových hodiniek.Jej príbeh, pre ktorý zaujala médiá, skrátim na nevyhnutné minimum. Amanda si vzala tristoročného ducha piráta Jacka. Sobáš prebehol na prenajatej lodi v medzinárodných vodách. Podľa všetkého neďaleko Severného Írska. Tam má Amanda bydlisko. Ich vzťah sa začal v roku 2014. Jack ju navštívil, keď ležala v posteli, čo je obvyklý štandard takýchto stretnutí.Osobitne ma zaujal tento detail: Ženích, duch Jack, oznámil svoje „áno“ Amande prostredníctvom média. Keď sa s týmto motívom trošku pobabreme, vyjde nám, že Jack mal neprekonateľné prekážky prejaviť svoju vôľu, musel to zaňho urobiť hovorca.Odtiaľto je to už len kúsok k dumke o tom, čo spája príbehy Amandy a Andreja Danka a v čom sú odlišné. Je očividné, že pán predseda má neprekonateľné prekážky priznať, že svoj titul JUDr. získal na základe rigoróznej práce niekoho iného, čím sa jeho titul JUDr. stal takpovediac titulom fantómovým.Preto potrebuje hovorcu, ktorý sa v jeho mene národu ospravedlní. Amanda hovorcu piráta Jacka našla, Andrej Danko však nie. Chcel by som to teda povedať zaňho, dokonca bez nároku na honorár. „Pokašľal som to, mrzí ma to, odchádzam.“ Lenže pán Danko takého hovorcu nechce. A to je taká strašná pointa jeho príbehu ako nechať mŕtveho na ulici.No ani Amandin príbeh sa nekončí šťastne. Jej manželstvo s duchom Jackom stroskotalo. Príčiny Amanda zatiaľ tají. Ako sa vyjadrila, „musíme byť veľmi opatrní, keď ide o duchovno“.Svätá pravda.


Chrome umožní surfovať aj offline, uloží weby, hudbu a videá

Obsah z internetu budete môcť sledovať aj na miestach, kde pokrytie a signál chýbajú.

MOUNTAIN VIEW, BRATISLAVA. Ťuknete na ikonu a internetová stránka sa uloží do mobilu alebo tabletu, aby ste si ju mohli neskôr v pokoji prečítať aj tam, kde nie je dostupné internetové pripojenie. Prehliadač Chrome prichádza na Android s novou funkciou pre pohodové čítanie. Nová funkcia sa podľa magazínu 9to5Google postará o to, aby boli stránky uložené s kompletným obsahom. Podporuje obrázky, interaktívne prvky, ale aj multimédiá ak si ich samostatne vyžiadate. Každá stránka sa zapíše do denníka, z ktorého si môžete chronologicky vyberať položky pri prehliadaní. Vylepšenie je praktické nielen pre tých, čo veľa cestujú, ale aj tých čo si chcú v zhone robiť informačné zápisky. Keďže archív je zotriedený na časovej osi, je akousi živou a interaktívnou retrospektívou, ktorú si môžete kedykoľvek nielen prezerať, ale aj zdieľať. To platí nielen pre články, ale aj hudbu a videá. Prehliadač k archívu, ktorý možno prehľadávať a triediť podľa druhu obsahu, pridáva aj štatistiky o využití úložiska. Pri jeho zaplnení je možné rýchlo nájsť prvky, ktoré po zmazaní uvoľnia dostatok priestoru. Chrome 55 popri tom zlepšuje podporu pre zariadenia s menším množstvom operačnej pamäte a definitívne stavia štandard HTML5 na poprednú priečku. Podpora pre Adobe Flash pomaly končí u všetkých vývojárov, plná podpora HTML5 je stimulom pre vývojárov, aby dotiahli migráciu a modernizáciu webov čo najskôr.


V Ríme odstavia pouličné fontánky na pitie, dôvodom je mimoriadne sucho

RÍM. Slávne rímske pouličné fontánky na pitie, známe ako nasoni (veľké nosy), budú postupne od začiatku nasledujúceho týždňa vypínať, pretože úrady musia riešiť závažný nedostatok vody spôsobený nezvyčajne suchým počasím. Nasoni, vyrobené z liatiny a vysoké približne meter, majú trysku v tvare nosa a ponúkajú neustály prísun studenej pitnej vody. Ak človek upchá koniec trysky prstom, z dierky umiestnenej vyššie na tejto tryske vystrekne prúd vody, takže je jednoduchšie si z nej uchlipnúť. Vodárenská spoločnosť ACEA poslala starostke Ríma Virginii Raggiovej list s oznámením, že sa rozhodla "postupne a čiastočne" zatvoriť rímskych vyše 2000 verejných fontánok na vodu "vzhľadom na výnimočne suché pomery", ktoré postihli mesto. Organizácie na ochranu spotrebiteľov sa sťažovali, že toto opatrenie bude nútiť ľudí kupovať vodu vo fľašiach, pričom charitatívni pracovníci a združenie na ochranu zvierat varovali, že pouličné fontánky vo veľkej miere využívajú bezdomovci a poskytujú vodu aj mestským psom i mačkám. Spoločnosť ACEA uviedla, že si "je plne vedomá nevýhod a nepríjemností", ktoré spôsobí jej rozhodnutie. Prisľúbila, že zdvojnásobí svoje úsilie pri opravovaní prasknutých či presakujúcich vodovodných rúrok. Zároveň ACEA informovala starostku, že môže požiadať o to, aby určité vybrané fontánky neboli uzatvorené. Suché počasie vážne postihuje zásoby vody a poľnohospodársku produkciu po celom Taliansku. Raggiová minulý týždeň zakázala používanie vody z domácností na polievanie záhrad, napĺňanie bazénov či umývanie áut, ale zdá sa, že toto jej nariadenie sa nedodržiava tak prísne.


Iránske súdy preskúmajú všetky rozsudky smrti v drogových kauzách

Menej významní obchodníci s drogami by mohli byť odsúdení "len" na dlhoročné väzenie alebo doživotné nútené práce.

TEHERÁN. Najvyšší predstaviteľ iránskeho súdnictva nariadil preskúmať všetky rozsudky smrti vynesené v prípadoch, ktoré sa týkajú drogovej trestnej činnosti. Zároveň bolo pozastavené vykonávanie týchto rozsudkov, informovala v utorok agentúra DPA odvolávajúc sa na správu iránskej tlačovej služby ISNA. Podľa oficiálnych údajov v súčasnosti hrozí v Iráne trest smrti za drogové delikty približne 4000 osobám. Šéf iránskej justície Sádek Larídžání doteraz trval na tom, že drogoví díleri si zaslúžia tie najprísnejšie tresty, keďže spôsobujú smrť tisícom mladých ľudí a celoživotné utrpenie ich rodinám. Ako povedal, "bez trestov smrti a popráv by boli drogy teraz dostupné v každom supermarkete". DPA poukázala v tejto súvislosti na záver vyšetrovacieho výboru z roku 2016, podľa ktorého množstvo a rôznorodosť drog pašovaných do Iránu ani napriek vysokému počtu popráv neklesá, ale skôr stúpa. Pretrváva i medzinárodná kritika Iránu za početné popravy. Justičné orgány majú teraz preskúmať, aký postih by mohol byť v tom či onom prípade účinnejšou alternatívou trestu smrti. Menej významní obchodníci s drogami by tak mohli byť odsúdení aj na dlhoročné väzenie alebo doživotné nútené práce. Drogoví bosovia však musia rátať i naďalej s trestom smrti.


Trump má novú stratégiu pre  Afganistan, USA musia aj naďalej bojovať

Prezident však v prejave uviedol len málo detailov.

WASHINGTON. Americký prezident Donald Trump vyhlásil v noci na utorok, že Spojené štáty musia aj naďalej bojovať v Afganistane, aby sa vyhli "predvídateľným a neakceptovateľným" následkom rýchleho odsunu z krajiny, kde sú USA vo vojne už 16 rokov. V prejave k národu zo základne Fort Myer v okrese Arlington v americkom štáte Virgínia uviedol, že podľa svojho prvotného inštinktu sa prikláňal k stiahnutiu z Afganistanu. Keď sa však ujal úradu, zistil, že takýto prístup by vytvoril vákuum, ktoré by teroristi vrátane al-Káidy a Islamského štátu mohli "okamžite zaplniť". "Usúdil som, že bezpečnostné hrozby, ktorým čelíme v Afganistane a širšom regióne, sú nesmierne," povedal Trump. V televíziou prenášanom prejave, v ktorom občanom priblížil aktualizovanú stratégiu vo vojne v Afganistane, však podľa agentúry AP uviedol len málo detailov, čo bude zahrňovať. Nespresnil počet ďalších vojakov, ktorí by mali ísť do Afganistanu, aj keď niektorí predstavitelia USA pred prejavom očakávali, že sa bude držať odporúčania Pentagónu vyslať 4000 nových vojakov. "Nebudeme hovoriť o počtoch vojakov alebo o našich plánoch ďalších vojenských aktivít. Podmienky na mieste, nie svojvoľné časové plány, budú odteraz riadiť našu stratégiu," zdôraznil americký prezident. V súčasnosti je v Afganistane približne 8400 amerických vojakov. V rokoch 2010-2011 ich tam bolo zhruba 100.000, pripomína AP. Trump konštatoval, že Američania už sú "unavení z vojny bez víťazstva". Zdieľa ich frustráciu, ale uistil ich, že "nakoniec vyhráme". Podľa neho bude víťazstvo v Afganistane znamenať "útočenie na našich nepriateľov" a "vyhladenie" Islamského štátu. Taktiež sa zaviazal k zničeniu al-Káidy, zabráneniu Talibanu, aby sa zmocnila krajiny a k zabráneniu teroristickým útokom proti Američanom. Zdôraznil, že USA sa nebudú už snažiť pretvárať štáty na svoj obraz a využívať svojich vojakov na budovanie demokracií v ďalekých krajinách. "Namiesto toho budeme spolupracovať so spojencami a partnermi na ochrane našich spoločných záujmov," povedal. Trump tiež uviedol, že USA "už nemôžu mlčať" o útočiskách teroristov v Pakistane. Dodal, že Pakistan často poskytuje útočisko "agentom chaosu, násilia a teroru" a Taliban a iné tamojšie skupiny predstavujú hrozbu aj za hranicami tohto regiónu. "Platíme Pakistanu miliardy a miliardy dolárov a v tom istom čase poskytujú prístrešie tým istým teroristom, s ktorými bojujeme," uviedol s tým, že sa to musí "okamžite zmeniť". Militantné hnutie Taliban v súvislosti s novou stratégiou USA v Afganistane vyhlásilo, že bude bojovať do "posledného dychu". Ako informovala agentúra DPA, Taliban vo vyhlásení varoval, že ak sa Američania z Afganistanu nestiahnu, stane sa ich cintorínom. Sľúbil, že bude pokračovať vo svätej vojne s plným odhodlaním, kým z krajiny neodíde posledný americký vojak.


Irán plánuje zvýšiť produkciu nízkoobohateného uránu

Úroveň obohacovania uránu neprekročí úroveň 3,67 percenta stanovenú dohodou.

TEHERÁN. Irán plánuje štvornásobne zvýšiť svoju produkciu nízkoobohateného uránu. Informovala o tom v pondelok agentúra AP s odvolaním sa na správy iránskych médií. Podľa polooficiálnych tlačových agentúr Fars a Tasním úroveň obohacovania uránu neprekročí úroveň 3,67 percenta stanovenú dohodou o jadrovom programe, ktorú Irán a šesť ďalších krajín vrátane USA podpísali v roku 2015. Urán na použitie v jadrových zbraniach musí byť obohatený na zhruba 90 percent, vysvetľuje AP. Štvornásobné zvýšenie produkcie by však znamenalo, že Irán by pravdepodobne týmto spôsobom porušil podmienky jadrovej dohody, podľa ktorých môže uchovávať maximálne 300 kilogramov nízkoobohateného uránu. Teherán pohrozil, že od 7. júla začne s obohacovaním nad úroveň 3,67 percenta v prípade, že s USA nedosiahne novú dohodu, ktorá by priniesla úľavu od amerických sankcií. Vedci tvrdia, že ak sa krajine podarí obohatiť urán na približne 20 percent, čas potrebný na dosiahnutie 90-percentného obohatenia sa skráti na polovicu. Irán uviedol, že o svojom rozhodnutí o obohacovaní uránu informoval Medzinárodnú agentúru pre atómovú energiu (IAEA), ktorá sa k novej situácii bezprostredne nevyjadrila. Spojené štáty v roku 2018 odstúpili od jadrovej dohody s Iránom a zaviedli embargo na dovoz iránskej ropy. Začiatkom mája tohto roku prestali platiť aj dočasné výnimky z tohto zákazu, ktoré USA priznali niektorým krajinám. Teherán 8. mája oznámil, že čiastočne odstúpi od medzinárodnej dohody o jadrovom programe z roku 2015. Americký prezident Donald Trump následne zaviedol nové sankcie voči Iránu, ktoré postihujú tamojší oceliarsky a ťažobný priemysel.


Nemecko bude v apríli predsedať Bezpečnostnej rade OSN

Nemecko chce zvýšiť zastúpenie žien v politike, zastaviť sexuálne násilie v konfliktoch.

NEW YORK. Nemecko v pondelok na mesiac preberá rotačné predsedníctvo v Bezpečnostnej rade Organizácie Spojených národov (BR OSN), informovala agentúra DPA. Nemecký minister zahraničných vecí Heiko Maas má v New Yorku predsedníctvo prevziať od francúzskeho rezortného kolegu Jeana-Yvesa Le Diana, ktorého krajina v organizácii predsedala v marci. Francúzsko a Nemecko podľa DPA v súvislosti s na seba nadväzujúcimi predsedníctvami skoordinovali svoj program. Obe krajiny sa snažia o podporu misie OSN v Mali, spoluprácu pri udržiavaní mieru a bezpečnosti v Burkine Faso, podporu humanitárnych pracovníkov na celom svete a boj proti predaju zbraní na Balkáne, uvádza na svojej nebovej stránke rozhlasová stanica Deutsche Welle. Nemecko chce takisto zvýšiť zastúpenie žien v politike, zastaviť sexuálne násilie v konfliktoch a podporovať jadrové odzbrojenie. Nemecký veľvyslanec pri OSN Christoph Heusgen v marci na tlačovej konferencii venovanej spoločnému programu predsedníctiev Francúzska a Nemecka povedal, že chce v BR vyvolať skutočnú verejnú diskusiu namiesto zaužívaného postupu, pri ktorom jednotlivé krajiny čítajú pripravené vyhlásenia. Nemecko je nestálym členom BR OSN na obdobie rokov 2019-20. Predtým bolo nestálym členom naposledy v rokoch 2011-12 a v septembri 2012 rade predsedalo, pripomína DPA. Členské štáty BR OSN sa striedajú v predsedníctve každý mesiac podľa abecedného poradia na základe názvov krajín v angličtine, uvádza sa na oficiálnej webovej stránke OSN. Bezpečnostná rada OSN má 15 členov. Čína, Francúzsko, Rusko, Británia a USA sú stálymi členmi. Zvyšných desať členov volí Valné zhromaždenie OSN na obdobie dvoch rokov.


Slováci odchádzajú do zahraničia najmä kvôli mzde a korupcii

Dovoz pracovnej sily z tretích krajín dôsledky odchodu Slovákov utlmí len dočasne.

BRATISLAVA. Až 64 percent slovenských migrantov žijúcich v zahraničí by zvážilo návrat na Slovensko aj v prípade, ak by vo svojej rodnej domovine dostali ponuku práce s nižšou mzdou, než je ich momentálny príjem. Má to však svoj limit. Slovenská mzda by mohla byť nižšia v priemere len o 43 percent. Vyplýva to z výskumu občianskeho združenia Pracujúca chudoba, ktorý v decembri minulého roka realizovalo na vzorke 313 respondentov z 23 krajín sveta. Výskum bol realizovaný s podporou Konfederácie odborových zväzov. Medzi faktormi, ktoré vplývali na rozhodnutie Slovákov odísť pracovať do zahraničia, suverénne vyhrala výška mzdy. Na druhom mieste bola dôvodom korupcia a politická situácia. Na rozhodnutie odísť najmenej vplývali rodinné dôvody. Rovnaké výsledky sa ukázali aj pri skúmaní faktorov, ktoré zahraniční Slováci zvažujú pri svojom rozhodovaní o návrate. Výška mzdy bola opäť rozhodujúcim faktorom. "Výška mzdy vyhrala ako dôvod k odchodu aj k návratu v racionálnej rovine. V emocionálnej rovine ju predbehla v oboch prípadoch korupcia. Rozdiel je však taký nepatrný, že aj v emocionálnej rovine sú výška mzdy a korupcia dva hlavné faktory k odchodu aj k návratu" spresnil podpredseda občianskeho združenia Pracujúca chudoba Ján Košč. Až 86 percent respondentov uviedlo, že na Slovensku je nedostatok pracovných miest s primeraným finančným ohodnotením, 73 percent oslovených si myslí, že na Slovensku je nedostatok pracovných miest s kariérnym rastom. Až 77 percent opýtaných si myslí, že Slovensko nemá dostatok pracovných miest s primeraným pracovným prostredím. "Ak Slováci v zahraničí vnímajú stav zamestnaneckého prostredia na Slovensku takto katastrofálne, tak sa nemáme čo čudovať, že nám odchádzajú a nevracajú sa. Je to spätná väzba pre zamestnávateľov. Tí by mali hľadať príčinu nedostatku kvalifikovanej pracovnej sily práve tu. Dovozom pracovnej sily z tzv. tretích krajín tieto príčiny nezmenia, iba na chvíľu utlmia symptómy," myslí si viceprezidentka Konfederácie odborových zväzov Monika Uhlerová. Výskum tiež potvrdil, že slovenskí emigranti sú v zahraničí viac prekvalifikovaní ako zamestnanci na Slovensku. Približne 56 percent respondentov uviedlo, že v zahraničí vykonávajú prácu, na ktorú nepotrebujú takú kvalifikáciu, akú majú, pričom 50 percent respondentov s vysokoškolským vzdelaním uviedlo, že vykonávajú prácu, na ktorú nepotrebujú dosiahnutú kvalifikáciu. Dokonca až necelých 64 percent respondentov s maturitou uviedlo, že v zahraničí vykonávajú prácu, na ktorú by im stačila nižšia kvalifikácia. To isté uviedlo približne 53 percent respondentov, ktorí nemajú ani maturitu. "Výskum naznačuje, že slovenskí zamestnávatelia ešte stále neurobili dosť preto, aby nielen že nevyháňali šikovných ľudí do zahraničia, ale ani nič preto, aby aspoň časť z nich prilákali späť. Rovnako naši zamestnávatelia urobili len veľmi málo preto, aby využili potenciál nezamestnaných ľudí s nižším vzdelaním na Slovensku," tvrdí Košč. Podľa jeho slov je v západných krajinách bežné, že zamestnávatelia vynakladajú nemalé prostriedky na plnohodnotné školenia, vzdelávanie a tréning prijatých zamestnancov, pretože sa snažia využiť každý potenciál, ktorý sa v krajine nachádza. "Z týchto dôvodov považujeme požiadavku na zaplavenie slovenského trhu práce pracovnou silou z tretích krajín za značne prehnanú a nekompetentnú, hlavne s ohľadom na fakt, že takéto riešenie nijakým spôsobom neprispieva k vyriešeniu príčin súčasného stavu," dodáva Košč.


FIFA chce získať späť stratenú dôveru, zverejní verdikty disciplinárky

ZURICH. Medzinárodná futbalová federácia (FIFA) oznámila, že zverejní podrobné verdikty vo väčšine prípadov disciplinárnej a etickej komisie. Strešná organizácia tak chce získať späť stratenú dôveru. Pôjde o prípady, ktoré sa zaoberali úplatkárstvom futbalových funkcionárov, ovplyvňovania zápasov, či rasistického správania fanúšikov. Všetky informácie o týchto rozhodnutiach zverejní na svojej webovej stránke. "Nikto nebude môcť povedať, že to boli tajné verdikty," uviedol zástupca generálneho sekretára organizácie Alasdair Bell. FIFA však nezverejní prípady, ktoré urovnala dohodami, napríklad, keď sa Manchester City vyhol zákazu prestupov za porušenie práv pri transferoch mládeže. Informovala agentúra AP.


Shiffrinová nechcela trénovať na jednom mieste s Vlhovou

AARE. Slovenská reprezentantka Petra Vlhová bude mať drobnú výhodu pred súperkami v obrovskom slalome na majstrovstvách sveta v zjazdovom lyžovaní vo švédskom Aare. Prvé kolo štvrtkovej súťaže žien so začiatkom o 14.15 h postaví jej taliansky tréner Livio Magoni. Medzinárodná lyžiarska federácia (FIS) o tom informovala na svojej internetovej stránke a potvrdil to aj zdroj z prostredia tímu Vlhovcov. Druhé kolo, ktoré sa začne o 17.45 h pod umelým osvetlením, bude stavať tréner talianskeho tímu Gian Luca Rulfi. Petra Vlhová je jednou z favoritiek obrovského slalomu žien v Aare. Na začiatku tejto sezóny ešte nebola členkou užšej špičky v obrovskom slalome, ale víťazstvá v rakúskom Semmeringu a slovinskom Maribore ju vyniesli až na priebežnú tretiu priečku v hodnotení tejto disciplíny vo Svetovom pohári. Vlhová sa po zisku striebornej medaily v kombinácii presunula s celým svojim tímom zo švédskeho Aare do nórskeho Trysilu, kde v uplynulých troch dňoch trénovala obrovský slalom. "Našli sme tam výborné podmienky na nerušený tréning. V tomto stredisku sa pripravovala aj Mikaela Shiffrinová. Každý tím však mal k dispozícii inú sekciu kopca, keďže Mikaela nechcela s Petrou trénovať," povedal Boris Vlha, stabilný člen tímu Vlhovcov a Petrin brat, v rozhovore pre denník Šport.


Šéf polície podal trestné oznámenie, vraj hľadá prekážky pri vyšetrovaní Gorily

Policajný prezident tvrdí, že ak došlo k nejakým prekážkam, treba to preveriť.

BRATISLAVA. Policajný prezident Tibor Gašpar podal tento týždeň trestné oznámenie na neznámeho páchateľa za prekážky, ktoré boli údajne kladené šéfovi vyšetrovacieho tímu Gorila Marekovi Gajdošovi. Gašpar to v piatok povedal novinárom po mimoriadnom rokovaní Výboru NR SR pre obranu a bezpečnosť iniciovanom opozíciou, ktorá chcela hovoriť o Gajdošom odchode do civilu. Keď Gajdoš pre médiá vysvetľoval svoju žiadosť o odchod z polície, naznačil, že mu v práci boli kladené prekážky. Jeho spor mal byť najmä so špeciálnym prokurátorom Dušanom Kováčikom, ktorý kauzu Gorila dozoruje. "Prácu vyšetrovateľa som vždy mal a stále mám rád, avšak podmienky, v ktorých som sa vzhľadom na prístup viacerých osôb majúcich vplyv na moju prácu a nepriamo aj na jej výsledky ocitol, sú z dlhodobého hľadiska mnou subjektívne netolerovateľné. Úprimne, aj bez týchto dôvodov, po 17 rokoch štátnej služby cítim potrebu zmeny pracovného prostredia," uviedol Gajdoš. Gašpar tvrdí, že ak došlo k nejakým prekážkam zo strany osôb, ktoré na to majú vplyv, čo môžu byť aj policajti, treba to preveriť. "Aby pán Gajdoš konkretizoval, či došlo alebo nedošlo k nejakému ovplyvňovaniu," vysvetlil šéf policajtov. Či bude ku kauze Gorila vypočutý aj premiér Robert Fico (Smer), ktorý podľa údajného spisu SIS navštívil konšpiračný byt na Vazovovej ulici, Gašpar nevie. "O tom môže rozhodnúť vyšetrovateľ, je to otázka na neho," odkázal. Podpredseda SaS Ľubomír Galko je presvedčený, že kým bude ministrom vnútra Robert Kaliňák (Smer), verejnosť sa nikdy nedozvie, či Fico bol v byte na Vazovovej a nedozvieme sa, či boli Smeru ponúknuté milióny a či sa kšeftovalo so štátnymi funkciami. "Týmto smerom sa to vyšetrovanie vôbec neuberá," zdôraznil opozičný poslanec. Kaliňák na kritiku reagoval, že opozícia má takéto pocity už osem rokov, čo je ministrom vnútra. "Keď to hovoria predstavitelia SaS, poďme dozadu. Richard Sulík mal Gorilu k dispozícii od roku 2010 a ja som nevidel ani pána Galka, ani Sulíka, že by po vstupe do vlády mali ako jednu z hlavných úloh vyšetrenie tejto kauzy. Ich vyjadrenia sú absolútne nedôveryhodné. Mohli tlačiť na vtedajšieho ministra vnútra Daniela Lipšica, aby to vyšetril," povedal Kaliňák. Zároveň deklaroval, že Smer nikdy žiadne peniaze od skupiny Penta nedostal a počas svojho vládnutia konal v neprospech tejto finančnej skupiny. Výbor napokon zobral na vedomie informáciu, ktorú ku kauze podal Kaliňák. Vďaka opozícii a poslancom Mosta-Híd prešlo aj uznesenie, aby Ústavnoprávny výbor NR SR posúdil, či je možné na pôdu parlamentného výboru pozvať Gajdoša. Opozícia na jeho prítomnosti trvá s tým, že nechce počuť žiadne tajné informácie, koalícia aj Kaliňák však tvrdia, že to nie je možné, pretože Gajdoš je viazaný mlčanlivosťou.


Pred Putinovou kanceláriou je protest na podporu odsúdeného herca

Ustinova odsúdili za útok na verejného činiteľa.

MOSKVA. Na podporu ruského herca Pavla Ustinova, ktorý bol za útok na verejného činiteľa v pondelok odsúdený na tri a pol roka väzenia, sa v stredu v Moskve koná protest. Akcia má formu protestu jednotlivých osôb, pretože na takéto sa podľa ruského zákona nevzťahuje oznamovacia povinnosť. Podľa rozhlasovej stanice Echo Moskvy sa protest koná pred sídlom kancelárie prezidenta Ruskej federácie za účasti najmenej 200 ľudí. Protestujúci vytvorili rad a po jednom pristupujú k dverám do budovy a stoja pred nimi jednu minútu držiac v rukách plagát na podporu Ustinova. Na obranu Ustinova už verejne vystúpili desiatky jeho kolegov-hercov, ako aj hudobníci, moderátori, novinári, právnici, učitelia či kňazi, ktorí podpisujú výzvu na zastavenie stíhania protagonistov tzv. moskovského prípadu. Podľa agentúry AFP fakt, že sa k výzve pridalo aj viac ako 50 ruských pravoslávnych kňazov, je ojedinelým prejavom nesúhlasu v rámci cirkvi, ktorá je zvyčajne voči Kremľu plne lojálna. Táto skupina kňazov zrejme aj preto už medzičasom zožala kritiku od vedenia pravoslávnej cirkvi. Vo svojom otvorenom liste kňazi-signatári výzvy tlmočia svoje znepokojenie nad skutočnosťou, že "rozsudky (súdov v moskovskej kauze) sú skôr pokusom o zastrašovanie ruských občanov než o spravodlivým rozhodnutím v prípade obžalovaných." Pripomínajú tiež citát z Biblie, že "krivá prísaha je hriech." Väčšina už vynesených rozsudkov proti demonštrantom bola založená na svedectvách policajtov, ktoré však nezodpovedali tomu, čo je možné vidieť vo videozáznamoch nasnímaných priamo na zhromaždeniach. V niektorých prípadoch - vrátane Ustinovovho - si sudca odmietol pozrieť videozáznam, ako to navrhovala obhajoba, alebo sa záznam zo spisu stratil a znova sa objavil až po medializácii, uviedlo Echo Moskvy. Pouličné protesty v Moskve vypukli v júli po tom, ako mestská volebná komisia odmietla ako kandidátov komunálnych volieb zaregistrovať asi 12 nezávislých a opozičných politikov, pričom ako dôvod uviedla formálne nedostatky v predložených podpisových hárkoch a ďalších dokladoch. Toto rozhodnutie malo za následok sériu protestných zhromaždení a pochodov, pričom časť z nich sa konala bez úradného povolenia. Jedným z nich bolo aj zhromaždenia 27. júla. Úrady vtedy proti demonštrantom nasadili políciu a Ruskú gardu, ktorá dav rozohnala. Zadržaných bolo okolo 1400 ľudí. Následne boli desiatky z nich obvinené z útoku na verejného činiteľa, podnecovania nepokojov alebo z porušenia pravidiel organizovania verejného zhromaždenia. Viacerí už boli medzičasom odsúdení na tresty väzenia.


Voľby v Katalánsku budú napínavé. Vyhlásia ďalšie referendum?

Štvrtkové predčasné parlamentné voľby v Katalánsku bude sprevádzať veľký záujem voličov.

BARCELONA. Štvrtkové predčasné parlamentné voľby v Katalánsku bude sprevádzať veľký záujem voličov, očakáva sa až 80-percentná účasť, a skončia sa zrejme veľmi tesným výsledkom. O hlasy katalánskych voličov sa uchádza sedem politických strán a koalícií. Španielsky denník El País na základe sumarizácie výsledkov viacerých prieskumov verejnej mienky vypracoval model, ako by mohli dopadnúť voľby. Dospel k záveru, že voľby by mohla vyhrať promadridská, unionistická strana Občania (Ciudadanos) s 23,3 percentami hlasov. Na druhom mieste by mohli byť secesionisti z Republikánskej ľavice Katalánska (ERC) s 22,2 percentami. Tretie miesto so 17,7 percentami by malo patriť zoskupeniu Spoločne pre Katalánsko (JxCat) zosadeného premiéra Carlesa Puigdemonta. Socialisti (PSC), ktorí sú proti odtrhnutiu sa Katalánska, by mohli dostať 15,3 percenta hlasov. Rozhodujúcou silou zostáva regionálny spojenec krajne ľavicovej strany Môžeme (Podemos) - koalícia Spoločne môžeme (CeC-Podem; používa sa aj skratka CatComú/Podem), ktorú je podľa prieskumov odhodlaných voliť deväť percent voličov a mohla by tak v katalánskom parlamente získať osem kresiel. Podľa modelu El Paísu by radikálna Kandidátka ľudovej jednoty (CUP) mohla počítať s 6,2 percentami hlasov, nasledovaná v Španielsku vládnucou konzervatívnou Ľudovou stranou (PP), ktorá so ziskom 5,5 percenta skončila na poslednom mieste. Po započítaní hlasov odovzdaných obom hlavným táborom, prívržencom a odporcom odštiepenia Katalánska, by sa secesionisti mali podľa El Paísu priblížiť k získaniu absolútnej väčšiny, 68 kresiel v 135-miestnom parlamente, zatiaľ čo unionisti by mohli očakávať 56-63 mandátov. Podľa pozorovateľov je jasné, že "žolíka" bude mať v ruke koalícia CeC-Podem, ktorá je síce proti nezávislosti Katalánska, ale svojich sympatizantov vyzvala, aby sa zúčastnili na kontroverznom referende z 1. októbra, pričom im však neodporučila, ako hlasovať. Vo svojom predvolebnom programe sa CeC-Podem vyslovuje za nové referendum o ďalšom osude Katalánska, ale konanom so súhlasom Madridu. Želá si tiež, aby Katalánsko zostalo súčasťou Španielska, ktoré by sa malo transformovať na "plurinacionálny štát".


Zamestnanci najkrajšieho pracoviska na Slovensku si môžu vystrieť chrbát v hojdacej sieti

Najinšpiratívnejšie pracovné prostredie na Slovensku majú pracovníci spoločnosti Profesia.

BRATISLAVA. Víťazom aktuálneho ročníka súťaže o najinšpiratívnejšie pracovné prostredie na Slovensku pod názvom Office roka sa stala spoločnosť Profesia. Tri ocenenia si za svoje pracovné prostredie odnáša spoločnosť Sygic, jedno EY. TASR o tom informoval organizátor - spoločnosť CBRE. Do 2. ročníka súťaže postúpilo 36 finalistov, ktorí súťažili o víťazstvo v kategóriách Zdravá kancelária, Smart kancelária, Kancelária ako DNA firmy, a tiež o titul absolútneho víťaza. Kvalitu pracovného prostredia vo viacerých firmách na Slovensku konštatoval aj rakúsky architekt Friedrich Passler, ktorý bol členom päťčlennej odbornej poroty. "Niektoré súťažné kancelárie dosahujú svetovú úroveň. Je pozoruhodné, že kvalita pracovného prostredia, ktorú môžeme vidieť, nezáleží na veľkosti spoločnosti," povedal. Podľa neho si mnohé firmy uvedomujú dôležitosť atmosféry v kancelárii a jej členenia na zóny, ktoré podporujú neformálnu komunikáciu.